dwar il-bini ta' Alleanza Globali dwar it-Tibdil fil-Klima bejn l-Unjoni Ewropea u pajjiżi fqar li qed jiżviluppaw li huma l-aktar vulnerabbli għat-tibdil fil-klima

Kumitat għall-Iżvilupp

MOZZJONI GĦAL RIŻOLUZZJONI TAL-PARLAMENT EWROPEW Error!

OPINJONI tal-Kumitat għall-Affarijiet Barranin Error!

OPINJONI tal-Kumitat għall-Baġits ……………………..

OPINJONI tal-Kumitat għall-Industrija, ir-Riċerka u l-Enerġija Error!

RIŻULTAT TAL-VOTAZZJONI FINALI FIL-KUMITAT………

MOZZJONI GĦAL RIŻOLUZZJONI TAL-PARLAMENT EWROPEW

Il-Parlament Ewropew ,

– wara li kkunsidra l-Komunikazzjoni mill-Kummissjoni tat-18 ta' Settembru 2007 bit-titolu 'Il-bini ta' Alleanza Globali dwar il-Bidla fil-Klima (GCCA) bejn l-Unjoni Ewropea u pajjiżi fqar li qed jiżviluppaw u li huma l-aktar vulnerabbli għall-bidla fil-klima' ( COM(2007)0540 ),

– wara li kkunsidra l-konklużjonijiet tal-Kunsill ta' l-20 ta' Novembru 2007 dwar L-Alleanza Globali għall-Bidla fil-Klima bejn l-Unjoni Ewropea u pajjiżi fqar li qegħdin jiżviluppaw u li huma l-iktarvulnerabbli għall-bidla fil-klima,

– wara li kkunsidra l-Komunikazzjoni mill-Kummissjoni tal-11 Marzu 2003 intitolata 'Il-Bidla fil-Klima fil-Kuntest tal-Koperazzjoni għall-Iżvilupp – Pjan ta' Azzjoni 2004-2008' ( COM(2003)0085 ),

– wara li kkunsidra l-ewwel Rapport ta' Progress Bijennali tal-Kummissjoni (2004-2006) dwar il-Pjan ta' Azzjoni tal-UE dwar il-Bidla fil-Klima u l-Iżvilupp, imressaq fid-9 ta' Novembru 2007 fil-Ġranet għall-Iżvilupp Ewropew f'Liżbona,

– wara li kkunsidra l-Karta mir-Rappreżentanr Għoli u mill-Kummissjoni Ewropea lill-Kunsill Ewropew intitolata "Il-Bidla fil-Klima u s-Sigurtà Internazzjonali" tal-14 ta' Marzu 2008,

– wara li kkunsidra l-Green Paper mill-Kummissjoni tad-29 ta' Ġunju bl-isem "Nadattaw għall-Bidla fil-Klima fl-Ewropa – l-għażliet ta' azzjoni għall-UE" ( COM(2007)0354 ),

– wara li kkunsidra l-istqarrija konġunta mill-Kunsill u r-rappreżentanti tal-gvernijiet tal-Istati Membri li ltaqgħu fi ħdan il-Kunsill, il-Parlament Ewropew u l-Kummissjoni għall-Politika tal-Iżvilupp tal-Unjoni Ewropea:  "Il-Konsensus Ewropew"

ĠU C 46, 24.2.2006, p.

– wara li kkunsidra d-Dikjarazzjoni ta' Pariġi dwar l-Effettività tal-Għajnuna adottata fit-2 ta' Marzu 2005, wara l-Forum ta' Livell Għoli dwar l-Effettività tal-Għajnuna ("Dikjarazzjoni ta' Pariġi"),

– wara li kkunsidra l-Istqarrija Konġunta tal-Kunsill u tar-Rappreżentanti tal-Gvernijiet tal-Istati Membri li ltaqgħu fi ħdan il-Kunsill, il-Parlament Ewropew u l-Kummissjoni dwar l-għajnuna umanitarja tal-Unjoni Ewropea intitolata "Il-Konsensus Ewropew dwar l-Għajnuna Umanitarja"

ĠU C 25, 30.1.2008, p.

– wara li kkunsidra l-Konvenzjoni Qafas tan-Nazzjonijiet Uniti tal-1992 dwar it-Tibdil fil-Klima (UNFCCC),

– wara li kkunsidra r-Rapport dwar l-Iżvilupp Uman 2007/2008 intitolat "Il-ġlieda kontra l-bidla fil-klima: Is-solidarjetà umana f'dinja maqsuma", imniedi mill-Programm għall-Iżvilupp tan-Nazzjonijiet Uniti,

– wara li kkunsidra d-Dikjarazzjoni ta' Male' dwar id-Dimensjoni Umana tal-Bidla fil-Klima Globali adottata f'Male' (Repubblika tal-Maldivi) fl-2007,

– wara li kkunsidra l-Bali Roadmap adottata mill-Konferenza tan-Nazzjonijiet Uniti dwar il-Bidla fil-Klima fuq il-gżira ta' Bali (Indoneżja) f'Diċembru 2007,

– wara li kkunsidra r-Raba' Rapport ta' Evalwazzjoni intitolat "Il-Bidla fil-Klima 2007: Impatti, Adattament u Vulnerabilità", imħejji mill-Grupp ta' Ħidma II tal-Panel Intergovernattiv dwar il-Bidla fil-Klima (IPCC),

– wara li kkunsidra r-rapport ta' Nicholas Stern intitolat "L-Ekonomiji tal-Bidla fil-Klima.

L-Evalwazzjoni Stern" ("ir-Rapport Stern") tal-2006,

– wara li kkunsidra d-Dikjarazzjoni dwar l-Integrazzjoni tal-Adattament għall-Bidla fil-Klima fil-Koperazzjoni għall-Iżvilupp, adottata mill-Ministri għall-Iżvilupp u l-Ambjent tal-Pajjiżi Membri tal-OECD fl-4 ta' April 2006,

– wara li kkunsidra r-Rapport magħmul mill-OECD fl-2007 intitolat "L-Inventarju tal-Progress dwar l-Integrazzjoni tal-Adattament għall-Bidla fil-Klima fl-Attivitajiet tal-Koperazzjonigħall-Iżvilupp",

– wara li kkunsidra "Il-Qafas Hyogo għal Azzjoni 2005-2015: Il-Bini ta' Elastiċità ta' Nazzjonijiet u Komunitajiet għad-Diżastri" adottata mill-Konferenza Dinjija dwar it-Tnaqqis tad-Diżastri li saret f'Jannar 2005 f'Kobo, Hyogo (il-Ġappun),

– wara li kkunsidra r-rapport bijennali tal-Organizzazzjoni Alimentari u Agrikola (FAO) tan-NU intitolata "L-Istat tal-Foresti tad-Dinja 2007",

– wara li kkunsidra l-Artikolu 45 tar-Regoli ta' Proċedura tiegħu,

– wara li kkunsidra r-rapport tal-Kumitat għall-Iżvilupp u l-opinjonijiet tal-Kumitat għall-Affarijiet Barranin, tal-Kumitat għall-Baġits u tal-Kumitat għall-Industrija, ir-Riċerka u l-Enerġija (A6 0366/2008),

A. billi l-bidla fil-klima tippreżenta theddida serja għat-tnaqqis fil-faqar, għad-drittijiet tal-bniedem, għall-paċi u għas-sigurtà, għad-disponibilità tal-ilma u l-ikel u għall-kisba ta' l-Għanijiet tal-Millenju għall-Iżvilupp (MDGs) f'bosta pajjiżi li qed jiżviluppaw,

B. billi f'diversi pajjiżi li qed jiżviluppaw il-foresti qegħdin jinqerdu minħabba l-uċuħ tar-raba' tal-bijofjuwil,

C. billi l-pajjiżi industrijalizzati għandhom responsabilità storika għall-bidla fil-klima u huma moralment obbligati li jgħinu lill-pajjiżi li qed jiżviluppaw fl-isforzi tagħhom biex jadattaw għall-konsegwenzi tagħha,

D. billi minkejja li l-pajjiżi li qed jiżviluppaw ftit li xejn taw kontribut għall-bidla fil-klima, dawn se jkunu l-iżjed pajjiżi li se jbatu b'mod sever mill-konsegwenzi tagħha, li fost oħrajn jinkludu l-insigurtà tal-ilma u tal-ikel minħabba n-nuqqas ta' xita u d-deżertifikazzjoni, it-tlugħ fil-livell tal-baħar, sfidi ġodda għall-agrikoltura, riskji ġodda għas-saħħa, avvenimenti meteoroloġiċi estremi u pressjonijiet ta' migrazzjoni; billi l-pajjiżi li qed jiżviluppaw huma l-inqas pajjiżi mgħammrin biex ikampaw ma' dawn dawn il-konsegwenzi,

E. billi f'bosta pajjiżi industrijalizzati l-miżuri dwar l-adattament għall-bidla fil-klima u dwar it-tnaqqis tar-riskji riċentement ingħataw attenzzjoni kunsiderevoli, u billi l-biċċa l-kbira tal-istess bżonnijiet urġenti ġew injorati fil-kuntest ta' pajjiżi bi dħul baxx,

F. billi l-importazzjonijiet ta' qtugħ insostenibbli fl-UE huma kawża sinifikanti tad-deforestazzjoni u huma stmati li jtellgħu spejjeż ta' biljuni ta' ewri kull sena,

G. billi d-deforestazzjoni tikkontribwixxi stima ta' 20% tat-totalità tal-emissjonijiet tal-gassijiet b'effett serra (GHG), li jwassal għal stima ta' qerda ta' 13-il miljun ettaru ta' foresti tropikali fis-sena; u billi d-deforestazzjoni fil-foresti tropikali hija theddida serja għall-bijodiversità u għall-għixien ta' iżjed minn biljun persuna fqira li tgħix f'dawn il-foresti u tiddependi minnhom,

H. billi l-konsegwenzi konkreti tal-bidla fil-klima spiss ikollhpm jiġu ttrattati fuq livell lokali mill-awtoritajiet lokali; billi l-irbit tajjeb tal-livelli internazzjonali, nazzjonali u lokali tal-leġiżlazzjoni huwa għalhekk sfida ewlenija fit-tfassil ta' adattament u strateġiji ta' mitigazzjoni effettivi fir-rigward tal-tibdil fil-klima; u billi għandhom isiru bidliet strutturali fuq skala kbira, mingħajr ma jiġi ssagrifikat approċċ li jkun ibbażat fuq il-komunità u favur il-foqra,

I. billi issa hemm rikonoxximent ikbar tat-theddid għas-sigurtà li qed jirriżultaw mill-bidla fil-klima, inklużi kunflitti dwar riżorsi materjali skarski, diżastri naturali kkaġunati mill-klima u flussi ta' migrazzjoni fuq skala kbira; u billi l-iżvilupp ta' strateġiji biex jiġu ffaċċjati l-isfida tal-bidla fil-klima/għas-sigurtà se jkunu vitali sabiex sabiex jiġi żgurat li fil-pajjiżi li qegħdin jiżviluppaw ikun hemm reazzjoni ta' adattament effettiva,

J. billi l-isforzi internazzjonali fil-qasam tal-adattament għall-bidla fil-klima u fil-qasam tat-tnaqqis tar-risku tad-diżastri (DDR) s'issa kienu limitati, frammentati, ikkoordinati ħażin u f'bosta każi problematiċi fl-aċċess għall-pajjiżi li qed jiżviluppaw, b'kuntrast dirett għall-objettivi msemmija fil-Kunsens Ewropew u fid-Dikjarazzjoni ta' Pariġi,

K. billi l-miżuri ta' adattament għall-bidla fil-klima, id- DRR u l-bini tal-kapaċità għall-iżvilupp għandhom ikun kemm jista' jkun interkonnessi, iżda s'issa kienu integrati ħażin fl-aġenziji ta' koperazzjoni għall-iżvilupp u fl-istituzzjonijiet internazzjonali; u billi approċċ konġunt u koerenti jkun kruċjali għal implimentazzjoni b'suċċess tal-GCCA,

L. billi jeħtieġ li jitwaqqfu timijiet multi-dixxiplinarji ta' maniġers tad-diżastri, speċjalisti fl-iżvilupp, esperti fl-ippjanar u esperti xjentifiċi fl-adattament għall-bidla fil-klima, li għandhom jadottaw l-aqwa prattiki għall-iżvilupp reġjonali;

M. billi azzjoni bikrija rigward l-adattament għall-bidla fil-klima u d-DRR jirrappreżentaw fid-dieher soluzzjoni effettiva għall-investiment magħmul; billi l-istimi qed ibassru li kull dollaru minfuq fid-DRR għandu l-potenzjal li jiffranka sa seba' dollari minfuqa f'reazzjoni għad-diżastri, u b'hekk jipprovdi wkoll argument sod favur li l-biċċa l-kbira tan-nefqa għall-għajnuna ssir fil-bidu,

N. billi, konsegwentement, għandu jiġi miċħud kwalunkwe sforz biex isiru kalkoli doppji tal-fondi tal-UE lejn l-objettivi tal-MDG u wegħdi fil-qafas tal-UNFCCC,

O. billi kwalunkwe dewmien fit-teħid ta' deċiżjonijiet sodi rigward il-miżuri meħtieġa biex jitnaqqsu l-kawżi u l-effetti tal-bidla fil-klima se jirriżultaw fi spejjeż ferm ogħla,

P. billi l-biċċa l-kbira tal-problemi ambjentali, inklużi dawk li jirriżultaw mill-bidla fil-klima, għandhom it-tendenza li jiġu aggravati miż-żieda fil-popolazzjoni u minn daqs ta' popolazzjoni ikbar, filwaqt li d-dinamiki tal-popolazzjoni, f'termini ta' tkabbir, distribuzzjoni u kompożizzjoni huma parti integrali mill-proċess ta' żvilup minħabba li dawn jaffettwaw il-bidliet ambjentali u jiġu affettwati minn wkoll; u billi l-Konferenza Internazzjonali tal-1994 dwar il-Popolazzjoni u l-Iżvilupp li saret fil-Kajr enfasizzat b'mod ċar id-diversi benefiċċji li jirriżultaw minn politiki għall-popolazzjoni li jkunu ddedikati, orjentati lejn il-lokal u mhux imponuti bil-forza, u billi, madankollu, il-kwistjonijiet tal-popolazzjoni fil-biċċa l-kbira tagħhom s'issa baqgħu ma ġewx inkorporarti fl-ippjanar għall-iżvilupp jew għall-adattament,

Q. billi politiki kollha dwar l-infrastruttura, l-ilma, il-ġestjoni tar-riżorsi tal-foresti, l-infrastruttura, l-edukazzjoni u l-popolazzjoni għandhom jiġu ttrattati bil-ħsieb li tinkiseb l-armonizzazzjoni fl-adattament għall-bidla fil-klima u l-mitigazzjoni fl-iżvilupp,

R. billi t-tnaqqis tal-korruzzjoni għandu jżid l-effettività tal-adattament għall-bidla fil-klima u tal-isforzi tal-mitigazzjoni,

S. billi l-Evalwazzjoni tal-2007 tal-Pjan t'Azzjoni tal-UE dwar il-Bidla fil-Klima u l-Iżvilupp juri li l-progress tal-Integrazzjoni tal-bidla fil-klima fil-politiki għall-iżvilupp ta' l-UE - b'mod speċifiku fid-Dokumenti Strateġiċi tal-Pajjiżi (CSPs) u d-DokumentiStrateġiċi Reġjonali (RSPs) - kien insuffiċjenti u kajman wisq,

T. billi bħalissa hemm lakuna enormi fil-finanzjament ta' dan l-adattament fil-pajjiżi li qegħdin jiżviluppaw; billi filwaqt li l-istima ta' l-ispejjeż annwali għall-adattament tvarja minn USD 50 għal 80 biljun fis-sena, l-ammont totali ta' fondi ddedikati permezz tal-mekkaniżmi ta' finanzjament multilaterali f'nofs l-2007 ammonta għal inqas minn 0,5 % ta' dawn iċ-ċifri,

U. billi, minkejja li l-UE ffissat l-objettiv li ssir mexxej fil-ġlieda kontra l-bidla fil-klima, il-baġit tal-UE ma jirriflettix il-prijorità li mogħtija lill-politiki u lill-miżuri adottati mill-Parlament Ewropew għall-ġlieda kontra l-bidla fil-klima,

V. billi parti mill-finanzjament tal-GCC għandu jiġi mill-Fond Ewropew għall-Iżvilupp (EDF) u mill-Programm Tematiku għall-Ambjent u l-Ġestjoni Sostenibbli tar-Riżorsi Naturali (ENRTP) (b'konformità mal-Artikolu 13 tal-Istrument Komunitarju għall-Iżvilupp (DCI)

Regolament (KE) Nru 1905/2006 tal-Parlament Ewropew u tal-Kunsill tat-18 ta' Diċembru 2006 li jwaqqaf strument finanzjarju għall-koperazzjoni għall-iżvilupp (ĠU L 378, 27.12.2006, p.

W. billi l-EDF intuża l-iżjed għall-finanzjament ta' inizjattivi ġodda; billi l-Kummissjoni għandha tirrispetta l-impenn tagħha lejn is-sejba ta' sorsi ta' finanzjament ġodda sabiex tippreserva l-EDF; billi l-Kumitat għall-Iżvilupp tal-Parlament ikkonkluda diversi drabi li l-EDF għandu jkun integrat fil-baġit tal-UE sabiex jiġi żgurat li jkun hemm kontroll demokratiku fuq il-mod kif dan jintuża,

X. billi skont l-Artikolu 21 dwar l-adozzjoni tad-dokumenti strateġiċi u tal-programmi indikattivi plurjennali u l-Artikolu 35(2) tad-DCI, il-Parlament għandu d-dritt li jagħmel skrutinju fuq il-Kummissjoni kif stipulat fl-Artikoli 5 u 8 tad-Deċiżjoni 1999/468/KE,

Y. billi l-Mekkaniżmu tal-Iżvilupp Nadif (CDM) s'issa ftit li xejn kien adegwat biex jissodisfa l-ħtiġijiet tal-pajjiżi l-iżjed foqra għal investimenti f'teknoloġija nadifa, bl-Afrika involuta f'inqas minn 3% tal-proġetti kollha tas-CDM, u b'kważi 90% tat-Tnaqqis Iċċertifikat fl-Emissjonijiet (CERs) jingħata għal proġetti magħmula fiċ-Ċina, fl-Indja, fil-Korea u fil-Brażil,

Jilqa' l-inizjattiva tal-Kummissjoni biex tniedi GCCA, li tirrappreżenta rikonoxximent importanti tal-effetti tal-bidla fil-klima fuq l-iżvilupp; madankollu, jistieden lill-Kummissjoni biex tiċċara iżjed il-valur miżjud distint tal-GCCA; f'dan il-kuntest jenfasizza li l-koordinazzjoni u l-koperazzjoni ma' settur prinċipali oħrajn għandha tkun parti integrali tal-aġenda tal-GCCA, sabiex tiżgura li jkun hemm l-aqwa kumplimentarjetà bejn l-inizjattivi;

Iqis l-GCCA bħala pilastru importanti tal-azzjoni esterna tal-UE dwar il-bidla fil-klima, u jqis li l-GCAA tikkonsisti f'pjattaforma kumplimentari u ta' sostenn għall-proċess attwali fil-kuntest tal-UNFCCC u l-Protokoll ta' Kyoto, billi tħaffef il-pass tal-implimentazzjoni tagħhom u tal-ftehimiet marbuta magħhom;

Itenni l-konklużjonijiet allarmanti tal-karta dwar il-Bidla fil-Klima u s-Sigurtà Internazzjonali

S113/08 , imressqa fl-14 ta' Marzu 2008 lill-Kunsill Ewropew mir-Rappreżentant Għoli tal-UE u tal-Kummissjoni, li wissiet li l-bidla fil-klima qiegħda tintensifika r-risji għas-sigurtà għall-UE, thedded li tgħabbi ħafna responsabilitajiet fuq stati u reġjuni tad-dinja li diġà huma fraġli u suxxettibbli għall-kunflitti, u xxekkel l-isforzi biex jintlaħqu l-MDGs.

Jinnota li jeħtieġ l-isforzi fil-ġlieda kontra l-bidla fil-klima jkunu bbażati mhux biss fuq il-forza politika iżda wkoll fuq is-soċjetà ċivili, kemm fil-pajjiżi żviluppati u kemm f'dawk li qed jiżviluppaw; iqis li għandhom jiġu mnedija kampanji ta' informazzjoni pubblika, u li għandhom jiġu adottati wkoll programmi edukattivi fl-iskejjel u fl-universitajiet kemm biex iċ-ċittadini jingħataw analiżijiet u evalwazzjonijiet dwar l-istat tal-bidla fil-klima u kemm biex jitressqu risposti adegwati, b'mod speċjali f'dak li għandu x'jaqsam mal-bidla fl-istil ta' ħajja li jwassal għal tnaqqis fl-emissjonijiet;

Jenfasizza li fil-qasam tal-politika ta' l-UE dwar il-bidla fil-klima u l-iżvilupp huwa kruċjali li tissaħħaħ il-koordinazzjoni u l-kollaborazzjoni bejn il-Kummissjoni u l-Istati Membri; huwa tal-fehma li l-GCCA tirrappreżenta opportunità unika biex jinżammu fil-prattika l-prinċipji li jriffdu l-Konsensus Ewropew u d-Dikjarazzjoni ta' Pariġi, kif ukoll il-Programm ta' Azzjoni tal-Konferenza Internazzjonali tal-1994 dwar il-Popolazzjoni u l-Iżvilupp li saret fil-Kajr (ICPD); barra minn dan, huwa konvint li wieħed mill-irwoli ewlenin tal-GCCA għandu jkun li jipprovdi "clearing house" għall-inizjattivi ta' l-Istati Membri;

Jitlob lill-UE biex tpoġġi l-bidla fil-klima fil-qalba tal-politika tagħha dwar il-koperazzjoni għall-iżvilupp; jemmen ukoll li l-ġlieda kontra l-bidla fil-klima għandha tindirizza kawżi strutturali, u jitlob li ssir evalwazzjoni tar-riskju sistematika rigward il-bidla fil-klima li tkopri l-aspetti kollha tal-ippjanar tal-politika u tat-teħid tad-deċiżjonijiet – kemm fl-UE u kemm fil-pajjiżi li qed jiżviluppaw – dwar il-kummerċ, l-agrikoltura u s-sigurtà tal-ikel;

Jenfasizza li l-GCCA għandha tieħu miżuri konkreti biex tittratta l-koerenza bejn l-impatt tal-bidla fil-klima fuq l-iżvilupp, inklużi l-agrikoltura, il-kummerċ u l-politiki dwar is-sajd tal-UE fuq naħa, u l-problemi konnessi mas-sussidji fuq l-esportazzjoni, bħat-'tied aid', il-piż tad-dejn, il-krediti tal-esportazzjoni u l-użu kummerċjali tal-għajnuna tal-ikel, il-privatizzazzjoni sfurzata u l-liberalizzazzjoni ta' seturi ekonomiċi vitali;

Jirrimarka li ladarba l-GCCA - b'finanzjament ta' EUR 60 miljun għall-perjodu 2008-2010 - għandha tkun kumplimentari mal-proċess kurrenti fil-UNFCCC, għandhom jiġi evitati d-duplikazzjoni tal-azzjonijiet u li l-fondi għandhom ikunu kkonċentrati fuq azzjonijiet li jipprovdu l-ogħla valur miżjud; jemmen li wara li tkun intlaħqet ftehima dwar il-bidla fil-klima għal wara l-2012, l-objettivi u l-tal-GCCA għandhom jiġu riveduti fid-dawl tar-riżultat tal-ftehima;

Huwa tal-fehma li l-fondi li huma barranin mill-UNFCCC ma jistgħux jingħadu bħala parti mill-implimentazzjoni tal-impenji tal-pajjiżi li qed jiżviluppaw taħt dik il-Konvenzjoni;

Iqis li s-EUR 60 miljun li ġew iddedikati għall-GCCA s'issa m'humiex adegwati; jitlob lill-Kummissjoni biex twaqqaf mira ta' finanzjament għat-tul għall-GCCA ta' mill-inqas EUR 2 biljun fis-sena sa l-2010 u EUR 5-10 biljun fis-sena sa l-2020;

Jitlob lill-Kummissjoni biex tipprovdi informazzjoni dettaljata fuq il-mekkaniżmi finanzjarji eżistenti għall-bidla fil-klima u l-iżvilupp fuq livelli nazzjonali u internazzjonali; jitlob lill-Kummissjoni, abbażi ta' din l-informazzjoni, biex tipproponi b'mod urġenti liema miżuri għandhom jintużaw biex jiżdied l-appoġġ finanzjarju tal-UE għall-bidla fil-klima u l-iżvilupp, billi tiżgura l-aqwa koordinazzjoni u kumplimentarjetà possibbli mal-inizjattivi eżistenti;

Jenfasizza li, jekk il-bidla fil-klima se tittieħed bis-serjetà, għandu jsir disponibbli finanzjament ġdid permezz ta' linji baġitarji differenti u sorsi ġodda ta' finanzjament, bħall-fondi umanitarji bħala risposta għall-katastrofijiet relatati mal-klima, il-fondi tal-Politika Barranija u ta' Sigurtà Komuni (CFSP) flimkien mal-l-Istrument għall-Istabilità fil-kuntest tal-politika ta' sigurtà preventiva jew bħala risposta għal theddid għas-sigurtà jew kunflitti relatati mal-klima, fondi ta' azzjoni esterni oħrajn kull meta jiġu approprjati, kif ukoll taxxi ekoloġiċi, sħubijiet pubbliċi-privati u mekkaniżmi finanzjarji innovattivi oħrajn li jkunu maħsubin għal dan il-għan;

Jinnota b'interess li l-Konklużjonijiet tal-Presidenza tal-Kunsill Ewropew tad-19 u l-20 ta' Ġunju 2008 u l-implikazzjonijiet baġitarji; iqis li dawn ir-rekwiżiti baġitarji jistgħu jiġu ttrattati biss permezz ta' rikors għall-mezzi pprovduti mill-Ftehima Interistituzzjonali tas-17 ta' Mejju 2006 dwar id-dixxiplina baġitarja u l-ġestjoni finanzjarja tajba

ĠU C 139, 14.6.2006, p.

1. ; jenfasizza mill-ġdid li għandhom jiġu pprovduti approprjazzjonijiet ġodda għal ħidmiet ġodda;

Jinnota, f'dan il-kuntest, li l-Għajnuna għall-Iżvilupp Uffiċjali (ODA) għadha lura mill-mira ta' 0,56% tad-Dħul Nazzjonali Gross tal-UE (GNI) sal-2010 u li huwa diffiċli li wieħed jara kif l-UE se tkun tista' tissodisfa l-impenji kollha tagħha bla ma ddur fuq riżorsi ġodda;

Jitlob lill-Kummissjoni biez iżżid il-finanzjament immedjat għall-GCCA, li bħala kwistjoni ta' urġenza għall-bidu jista' jsir permezz tal-ENRTP u tal-għaxar EDF; fl-istess ħin jenfasizza l-ħtieġa urġenti għal iżjed fondi li ma jkunux tal-ODA, għall-adozzjoni u għall-iżvilupp ta' mekkaniżmi finanzjarji innovattivi għal dan il-għan;

Ifakkar lill-Kummissjoni li jekk jittieħdu xi fondi mill-ENRTP jew mill-EDF biex jiffinanzjaw il-GCCA, dawn għandhom, bħala fondi għall-iżvilupp, jintużaw biss għal azzjonijiet kumpatibbli mal-għajnuna għall-iżvilupp kif iddefinita mill-Kumitat għall-Assistenza għall-Iżvilupp (DAC) tal- OECD ; jinsisti li dan għandu jkun sors ta' finanzjament ta' darba, u li kull riforniment ulterjuri għandi jinstab minn sorsi alternattivi;

Jitlob lill-Kummissjoni biex tiżgura li l-finanzjament tal-GCCA permezz tal-ENRTP u l-EDF ma jsir qatt aspejjeż ta' objettivi importanti oħrajn tal-koperazzjoni għall-iżvilupp, bħall-edukazzjoni, is-saħħa, l-ugwaljanza bejn is-sessi jew l-aċċess għall-ilma;

Jenfasizza li l-Istati Membri għandhom jieħdu responsabilità ħafna ikbar għall-finanzjament tal-attivitajiet ta' żvilupp li jieħdu u biex iġibuhom konformi mal-GCCA;

Jitlob lill-Kummissjoni u lill-Istati Membri biex jaqblu li 25% tad-dħul mistenni mill-kontabilità fi ħdan l-Iskema ta' Skambju tal-Emissjonijiet tal-UE (EU ETS) fil-perjodu ta' skambji li jmiss, jiġi allokat għall-finanzjament tal-GCCA u għal miżuri oħrajn dwar il-bidla fil-klima fil-pajjiżi li qed jiżviluppaw, li għandhom jinkludu l-isforzi biex jitħarsu il-foresti u biex jitnaqqsu l-emmissjonijiet mid-deforestazzjoni u mid-degradazzjoni tal-foresti;

Jitlob lill-Kummissjoni biex tuża r-reviżjoni tal-baġit tal-UE li ġejja bħala opportunità biex issir evalwazzjoni mill-ġdid tal-prijoritajiet ġenerali tal-infiq tal-UE u biex jiġu kkanalizzati fondi addizzjonali għall-bidla fil-klima u l-iżvilupp b'mod ġenerali u għall-GCCA b'mod partikulari; inkluża l-allokament mill-ġdid tal-fondi għall-Politika Agrikola Komuni (CAP);

Jitlob lill-Kummissjoni u lill-Istati Membri biex jimplimentaw b'mod urġenti l-idea ta' mekkaniżmu ta' finanzjament għall-bidla fil-klima, billi jibnu fuq il-mudell tal-Faċilità Internazzjonali għall-Finanzjament tat-Tilqim (IFF) u fuq il-kunċett ta' għajnuna 'front-load', sabiex jiġu żgurati ammonti sinifikanti ta' finanzjament għall-GCCA f'perjodu ta' żmien relattivament qasir;

Jitlob lill-Kummissjoni biex tistieden lis-settur privat biex joqrob iżjed bħala sieħeb lejn il-GCCA, permezz tar-rijonoxximent li l-fondi pubbliċi jistgħu jkollhom irwol ewlieni bl-inċentivar ta' investimenti u fil-provvediment tal-aċċess għas-suq u għat-teknoloġija; jinkuraġġixxi b'mod speċjali lill-Kummissjoni biex tinvesti fl-iżvilupp ta' mudelli ta' Sħubijiet Pubbliċi-Privati (PPP) f'zoni ewlenin bil-għan li jkun hemm provediment tas-sigurtà tal-ilma u tal-infrastruttura f'zoni vulnerabbli, fejn bħalissa l-lakuni ta' finanzjament huma sostanzjali, l-iżjed minħabba li l-bidla fil-klima tolqot diversi oqsma ta' politika (l-aċċess għall-ilma, is-saħħa pubblika, il-provvista tal-enerġija, eċċ) li jinvolvu intervent mill-Istat u mill-awtoritajiet lokali; ifakkar li l-prijorità tal-UE għandha tkun li tirrinforza l-kapaċità għal azzjoni pubblika f'dawn l-oqsma;

Jitlob lill-Kummissjoni biex tidħol f'sħubijiet mal-industrija tal-assikurazzjoni privata u biex tesplora metodi biex iżżid l-iskemi pilota tal-assigurazzjoni biex tiffinanzja l-adattament/DRR, billi tindirizza kemm il-livell nazzjonali/reġjonali u kemm il-livell individwali ta' l-assigurazzjoni;

Jiddispjaċih li tul il-proċess ta' l-ipprogrammar tal-GCCA, l-involviment ġenerali tal-gvernijniet tal-pajjiżi li qed jiżviluppaw, tas-soċjetà ċivili u tal-komunitajiet lokali ma kienx adegwat; jitlob lill-Kummissjoni biex tiżgura t-teħid ta' deċiżjonijiet tul il-proċessi tal-elaborazzjoni, tal-implimentazzjoni u tad-distribuzzjoni tal-fondi jsir fi sħubija mal-partijiet interessati;

Jitlob lill-Kummissjoni biex tuża l-GCCA biex tappoġġja u ssaħħaħ il-kapaċitajiet tal-pajjiżi li huma sħab tagħha ħalli jidentifikaw, jimmaniġġjaw u jissieltu kontra t-theddid għas-sigurtà ppreżentat mill-bidla fil-klima, u jħeġġeġ lill-Kummissjoni biex tiddedika fondi adizzjonali għal dan il-għan; barra minn dan, jitlob lill-Kummissjoni biex tiżgura li d-Direttorat-Ġenerali għar-Relazzjonijiet Esterni jkun involut bis-sħiħ matul il-proċess kollu tat-tfassil u l-implimentazzjoni tal-GCCA, biex tiżgura li jkun hemm koerenza massima bejn il-koperazzjoni għall-iżvilupp, il-bidla fil-klima u l-politiki barranin u tas-sigurtà;

Jitlob lill-Kummissjoni biex tuża l-GCCA biex tibda diskussjonijiet mal-komunità donatriċi u mal-pajjiżi msieħba dwar it-tisħiħ tat-tħejjija u l-ippjanar għall-eventwalità possibbli ta' migrazzjoni fuq skala kbira fil-każ li ċerti reġjuni jsiru inabitabbli minħabba l-bidla fil-klima;

Jinsisti li l-mekkaniżmi ta' rapportar effettivi, inklużi l-indikaturi dettaljati ta' progress u skemi ta' segwitu, għandhom ikunu konformi mal-GCCA;

Jemmen li valur miżjud speċifiku u l-kompetenza tal-GCCA jistgħu jsawru rabta bejn l-azzjoni favur l-adattament lokali u l-oqsfa politiċi dwar il-klima globali u l-iżvilupp; jilqa' b'sodisfazzjon, f'dan il-kuntest, l-iżvilupp tad-"djalogu politiku" tal-GCCA bħala pass importanti fl-irbit tal-aġenda tat-tnaqqis tal-faqar u tal-MDGs mal-aġenda tal-bidla fil-klima; jenfasizza, madankollu, li l-GCCA tista' tkun suċċess biss jekk tkun parti mill-istrateġija ġenerali tal-UE għan-negozjati ta' wara l-2012, fejn l-appoġġ qawwi għall-attivitajiet ta' mitigazzjoni u ta' adattament fil-pajjiżi li qed jiżviluppaw huma prijorità primarja;

Jinkuraġġixxi lill-Kummissjoni biex tuża d-djalogu politiku u d-Dikjarazzjoni Konġunta maħsuba bejn l-UE u l-Inqas Pajjiżi Żviluppati (LDCs)/l-Istati-Gżejjer Żgħar li qed Jiżviluppaw (SIDS) bħala forum biex titressaq l-idea ta' "Kuntratt Globali", fejn il-koperazzjoni għall-iżvilupp u l-attivitajiet relatati mal-bidla fil-klima huma integrati mill-qrib, bl-attenzjoni fuq il-kwistjonijiet tal-popolazzjoni inkorporata bħala element espliċitu, kif inhu maħsub fl-inizjattiva intitolata 'Global Marshal Plan';

Jenfasizza l-ħtieġa biex jitħaffu l-isforzi sabiex jiġu integrati l-adattament għall-bidla fil-klima, id-DRR u l-azzjoni fuq il-popolazzjoni u s-saħħa riproduttiva fl-għajnuna għall-iżvilupp tal-Kummissjoni u tal-Istati Membri, b'mod partikulari fl-istadju tal-implimentazzjoni, peress li mil-lat sistematiku dawn l-oqsma huma tabilħaqq fundamentali; jitlob lill-Kummissjoni biex tieħu vantaġġ mill-evalwazzjoni ta' nofs it-terminu tas-CSPs li ġejja sabiex isir progress f'dan il-qasam;

Jinsisti li l-Kummissjoni, flimkien mal-GCCA, għandha tkompli tiżviluppa r-reazzjoni tagħha għall-Evalwazzjoni tal-Pjan t'Azzjoni tal-UE dwar il-Bidla fil-Klima u l-Iżvilupp, li għandu jkun fiha bosta elementi importanti li m'għandhomx jintilfu, inkluż il-ħolqien ta' "clearing houses" fuq il-post li jtejbu l-koordinazzjoni u l-aċċess għall-informazzjoni;

Jenfasizza li l-iżvilupp u l-implimentazzjoni tal-Programmi Nazzjonali ta' Azzjoni ta'Adattament (NAPAs) permezz tal-fondi tal-Faċilità Ambjentali Globali (GEF) għadda minn diversi nuqqasijiet, minħabba finanzjament inadegwat, stima baxx tal-ispejjeż ta' ladattament, konnessjonijiet dgħajfa mal-iżvilupp uman, kanali ta' aċċess burokratiċi żżejjed u imparzjalità bbażata fuq il-proġett; jitlob lill-Kummissjoni biex tittratta dawn in-nuqqasijiet bis-sħiħ meta tipprovdi iżjed appoġġ permezz tal-GCCA għall-implimentazzjoni tan-NAPA fl-LCD u fis-SIDS; f'dan il-kuntest jilqa' b'sodisfazzjon l-intenzjoni tal-Kummissjoni li tesplora rinforzar tal-kapaċitajiet ta' l-istituzzjonijiet ta' governanza abbażi tal-programmi, billi tuża l-appoġġ baġitarju;

Jenfasizza li użu b'suċċess mill-appoġġ baġitarju għall-adattament tal-bidla fil-klima li jkun orjentat lejn l-iżvilupp jiddependi fuq użu estensiv tal-mezzi kollha disponibbli fi ħdan l-arranġamenti tal-appoġġ baġitarju, inkluża d-diskussjoni tal-prijoritajiet politiċi, il-monitoraġġ għal perjodu ta' żmien twil, u l-assistenza teknika għat-tfassil u l-eżekuzzjoni tal-baġit; jenfasizza wkoll il-ħtieġa li jkun hemm l-involviment tas-soċjetà ċivili u tal-komunitajiet lokali; iħeġġeġ ukoll lill-Kummissjoni biex tkun ippreparata biex tuża l-miżuri kumplimentari fejn l-appoġġ baġitarju ma jkunx adegwat jew fejn jonqos li jkun ta' benefiċċju għall-iżjed nies fqar u vulnerabbli;

Jistieden lill-Kummissjoni biex tiżgura li r-riċerka ppjanata tal-GCCA dwar l-adattament fil-pajjiżi li qed jiżviluppaw issir perspettiva mill-qiegħ 'il fuq ("bottom-up"), li tkun immirata lejn dawk foqra u vulnerabbli, li tkun immexxija mill-ħtiġijiet tal-komunitajiet lokali u li ssir b'koperazzjoni man-nies ikkonċernati; jenfasizza l-importanza li r-riżultati tar-riċerka dwar l-adattament ikunu kkomunikati lill-gruppi rilevanti permezz ta' kanali tal-midja aċċessibbli;

Jistieden lill-Kummissjoni biex tiddedika riżorsi suffiċjenti għar-riċerka dwar l-aspetti ekonomiċi tal-adattament fil-pajjiżi li qed jiżviluppaw, sabiex jittejjeb il-fehim dwar l-ispejjeż futuri tar-ristrutturar meħtieġ fil-politiki u fl-istituzzjonijiet tal-kummerċ, tal-agrikoltura u tas-sigurtà; jirrikonoxxi li l-lakuni fl-għarfien li hemm f'dan il-qasam ixekklu l-azzjoni u l-infiq ta' adattament effettivi mill-parteċipanti pubbliċi u privati;

Jenfasizza l-importanza li jsir trasferiment tal-għarfien u tat-teknoloġija - inkluża t-teknoloġija li tnaqqas ir-riskju tad-diżastri - lejn il-pajjiżi li huma msieħba mal-GCCA; għal dan il-għan, jitlob lill-Kummissjoni biex tippromwovi 'librerija' bbażata fuq l-internet ta' data dwar l-adattament għall-bidla fil-klima u biex tiffaċilita programm ta' skambju dwar l-adattament għall-klima bejn esperti minn dawn il-pajjiżi;

Ifakkar fl-importanza tal-koerenza politika u jitlob lill-Kummissjoni biex tittratta l-kwistjoni tal-integrazzjoni tal-bidla fil-klima mal-isforzi fit-tnaqqis tal-faqar fl-istess żmien tal-Evalwazzjoni tal-Baġit tal-UE u fiż-żmien tal-evalwazzjoni tat-nofs it-terminu ta' diversi strumenti għall-iżvilupp;

Jitlob lill-Kummissjoni biex tiddedika iżjed attenzjoni lill-impatt tal-bidla fil-klima fuq l-agrikoltura u l-forestrija u lill-aġġustament tal-agrikoltura u tal-forestrija għall-bidla fil-klima; jitlob lill-Kummissjoni biex tuża l-GCCA biex tappoġġja l-iżvilupp ta' politiki agrikoli favur l-ambjent, u jitlobha tagħmel dan billi tati prijorità lill-garanzija tas-sigurtà tal-ikel tan-nies; barra minn dan, jitlob lill-Kummissjoni biex tgħin fil-ħolqien ta' qafas istituzzjonali u finanzjarju adegwat għall-popolazzjonijiet rurali li jiddependu mill-agrikoltura għall-għixien tagħhom;

Jenfasizza li l-agrikoltura fil-pajjiżi foqra li qed jiżviluppaw hija affettwata b'mod dirett u qawwi mill-bidla fil-klima, u dan jista' jkollu konsegwenzi drammatiċi fuq is-sigurtà tal-ikel; għalhekk jitlob lill-Kummissjoni biex tuża l-GCCA biex tiżviluppa politiki agrikoli u metodi ta' produzzjoni li jissodisfaw aħjar il-bżonnijiet tal-popolazzjoni lokali u li jkunu jikkonsistu f'soluzzjoni fit-tul għall-problema tal-prezzijiet tal-ikel li qegħdin jogħlew; iħeġġeġ, b'mod partikulari lill-Kummissjoni, biex tappoġġja soluzzjonijiet innovattivi bħall-ħolqien ta' "green belts" madwar l-ibliet biex tirrispondi għall-ħtiġijiet tal-ikel bażiċi tal-popolazzjonijiet urbani fil-pajjiżi li qegħind jiżviluppaw;

Jilqa' l-intenzjoni tal-Kummissjoni biex tipproponi Strateġija tal-UE għad-DRR, li tfisser pass importanti biex tingħalaq il-lakuna bejn l-isforzi tad-DRR, ta' l-iżvilupp u ta'l-adattament; f'dan il-kuntest, jitlob lill-Kummissjoni biex tiċċara kif il-GCCA tista' tiffaċilita din l-integrazzjoni fuq livell prattiku;

Jenfasizza li l-istrateġija tad-DRR mhix se tipproduċi riżultati sinifikanti jekk maj kollhiex pjan ta' azzjoni konkret u direzzjoni mill-ġdid sinifikanti tal-allokazzjonijiet tal-baġit biex jiġu żgurati l-finanzjament għat-tul għad-DRR u l-adattament bħala parti mill-għajnuna regolari għall-iżvilupp, iżjed milli, bħalma qed jiġri llum, tħassib umanitarju bi prijoritajiet foqra fuq perjodu qasir ta' żmien;

Jenfasizza li hemm ħtieġa kbira għal iżjed riżorsi umani fi ħdan id-delegazzjonijiet tal-EuropeAid u tal-UE, sabiex tiġi żgurata implimentazzjoni b'suċċess tal-GCCA; jitlob lill-Kummissjoni biex tiddedika riżorsi sostanzjali lil dan il-qasam fil-baġit tal-2009; f'sens usa', jitlob ukoll lill-Kummissjoni, biex tiddedika ħafna iżjed riżorsi għat-taħriġ ta' l-istaff dwar l-adattament għall-bidla fil-klima u għad-DRR fid-Direttorati Ġenerali u fid-delegazzjonijiet tal-Kummissjoni kkonċernati, billi b'mod partikulari tiffoka fuq it-tisħiħ tal-kompetenzi prattiċi;

Ladarba l-GCCA teħtieġ azzjoni dwar il-mitigazzjoni, jjenfasizza li l-LDCs u s-SIDS jeħtieġu il-bini tal-kapaċità u l-assistenza teknika sabiex ikunu jistgħu jsaħħu l-parteċipazzjoni tagħhom fis-CDM; jitlob lill-Kummissjoni biex tinvolvi ruħha b'mod attiv fin-negozjati internazzjonali dwar il-bidla fil-klima bil-għan li ssaħħaħ s-CDM, sabiex tiżgura l-addizzjonalità u l-koerenza mal-objettivi tal-iżvilupp u tal-klima; barra minn dan, jitlob lill-Kummissjoni biex ma tiffokax biss fuq s-CDM bħala l-għodda politika aħħarija, iżda biex tipprovdi appoġġ alternattiv għal azzjoni ta' mitigazzjoni li tkun iżjed adegwata għall-iżjed pajjiżi foqra, bil-prijorità mogħtija lill-attivitajiet ta' l-Użu tal-Art, lill-Bidla fl-Użu tal-Art u l-Forestrija (LULUCF) u lit-teknoloġiji b'karbonju baxx;

Jitlob lill-Kummissjoni biex tiżviluppa b'mod urġenti inizjattivi politiċi ambizzjużi u kumplimentari, partikularment fl-oqsma tal-protezzjoni tal-forestrija u tal-baħar, tal-użu sostenibbli tar-riżorsi naturali u tal-koperazzjoni fit-teknoloġija tal-mitigazzjoni, fejn il-ħtiġijiet finanzjarji jkunu jaqbżu fil-wisa' dak li hemm previst bħalissa fi ħdan l-GCCA; b'mod speċifiku jitlob azzjoni soda mill-UE fil-forma ta' appoġġ finanzjarju, assistenza teknika u trasferiment ta' teknoloġija u kooperazzjoni mal-pajjiż li qed jiżviluppaw sabiex tħaffef l-użu - fl-iżjed stadju bikri possibbli - ta' teknoloġiji li ftit li xejn jarmu GHG u ta' metodi ta' produzzjoni li jkunu favur l-ambjent;

Jitlob lill-Kummissjoni biex tirrevedi l-proposta tagħha għal kriterji ta' sostenibilità għall-bijofjuwils, sabiex tistabbilixxi rekwiżiti iżjed stretti għall-klima u għall-benefiċċji tal-ekosistema, u biex tqis l-effetti tal-bidla indiretta fl-użu tal-art u tal-konsegwenzi tal-iżvilupp fuq il-komunitajiet lokali; jenfasizza li l-kriterji ta' sostenibilità m'għandhomx isiru miżura protezzjonista ġdida iżda għandhom ikunu mfassla fi djalogu mal-pajjiżi li qed jiżviluppaw, billi jkun hemm rikonoxximent tal-vantaġġ kumparattiv fil-produzzjoni tal-bijofjuwils u billi dawn ikunu akkumpanjati b'appoġġ imsaħħaħ fil-bini tal-kapaċità;

Jemmen li f'dan il-qafas il-Fond Globali għall-Effiċjenza Enerġetika u għall-Enerġija Rinnovabbli li hemm maħsub huwa strument notevoli, u li dan jista' jkollu sehem importanti fil-proġetti tal-effiċjenza enerġetika u fil-promozzjoni tal-enerġija li tiġġedded fil-pajjiżi li qed jiżviluppaw;

Jitlob lill-Kummissjoni biex b'mod urġenti tiżviluppa aġenda kumprensiva biex titnaqqas id-deżertifikazzjoni u d-degradazzjoni tal-foresti fil-pajjiżi li qed jiżviluppaw, li tinkludi l-Ftehimiet ta' Sħubija Volontarja taħt il-programmi tal-Infurzar tal-Liġi dwar il-Foresti, it-Tmexxija u l-Kummerċ (FLEGT), u proposti konkreti dwar il-finanzjament ta' mekkaniżmi li għandhom jitressqu fil-laqgħa tal-Konferenza tal-Partijiet tal-Konvenzjoni dwar il-Bidla fil-Klima (COP 14) f'Pozann f'Diċembru 2008; jerġa' jtenni l-importanza ta' mekkaniżmi bħal dawn fil-għoti ta' kumpens mhux biss għal emissjonijiet ta' Gassijiet Serra (GHG) li jkunu ġew evitati, iżda wkoll għall-bijodiversità u għall-benefiċċjit a' żvilupp tal-foresti;

Jiddispjaċih li l-Kummissjoni għadha ma ressqitx bi proposti ċari u rigorużi favur il-projbizzjoni tal-importazzjoni ta' injam maqtugħ illegalment u ta' prodotti dderivati fis-suq tal-UE; jitlob lill-Kummissjoni biex tippreżenta proposti bħal dawn mingħajr iżjed dewmien;

Jagħti istruzzjonijiet lill-President tiegħu sabiex iressaq din ir-Riżoluzzjoni lill-Kummissjoni u lill-Kunsill.

OPINJONI tal-Kumitat għall-Affarijiet Barranin

għall-Kumitat għall-Iżvilupp

dwar il-bini ta' Alleanza Globali għall-Bidla fil-Klima bejn l-Unjoni Ewropea u l-pajjiżi foqra li qegħdin jiżviluppaw u li huma l-iktar vulnerabbli għall-bidla fil-klima

Rapporteur għal opinjoni:

SUĠĠERIMENTI

Il-Kumitat għall-Affarijiet Barranin jistieden lill-Kumitat għall-Iżvilupp, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Jilqa' l-proposta tal-Kummissjoni għall-ħolqien ta' Alleanza Globali għall-Bidla fil-Klima (GCCA) bejn l-UE u l-pajjiżi foqra li qed jiżviluppaw, li huma l-aktar vulnerabbli għall-bidla fil-klima u l-anqas mgħammra biex jadattaw għaliha, kif mitlub mill- Green Paper tal-Kummissjoni tad-29 ta' Ġunju 2007 bit-titlu "Nadattaw għall-bidla fil-klima fl-Ewropa – il-possibilitajiet għal azzjoni ta' l-UE" ( COM(2007)0354 ); jenfasizza l-potenzjal tad-djalogu msaħħaħ li jagħti kontribut pożittiv għan-negozjati internazzjonali dwar il-bidla fil-klima f'Poznań fl-2008 u f'Kopenħagen fl-2009;

Jinnota li l-Unjoni Ewropea kienet, għadha u tibqa' minn ta' quddiem fid-dinja fil-ġlieda kontra l-bidla fil-klima; iqis li ċ-ċittadini tal-UE għandhom responsabilità kbira, li jagħtu eżempju lill-bqija tad-dinja dwar kif wieħed għandu jgħix b'mod li ma jagħmilx ħsara lill-ambjent;

Iqis li l-GCCA hija pilastru importanti tal-azzjoni esterna tal-UE dwar il-bidla fil-klima u tikkostitwixxi pjattaforma kumplimentari u ta' appoġġ għall-proċess kontinwu fil-kuntest tal-Konvenzjoni ta' Qafas tan-NU dwar il-Bidla fil-Klima u l-Protokoll ta' Kyoto, u sservi biex tmexxi 'l quddiem l-implimentazzjoni tal-Konvenzjoni u l-Protokoll kif ukoll tal-ftehimiet relatati magħhom;

Itenni l-konklużjonijiet allarmanti tal- paper dwar il-Bidla fil-Klima u s-Sigurtà Internazzjonali

S113/08. , ippreżentata lill-Kunsill Ewropew mir-Rappreżentant Għoli tal-UE u mill-Kummissjoni Ewropea nhar l-14 ta' Marżu 2008, li wissiet li l-bidla fil-klima qed iżżid ir-riskji tas-sigurtà għall-UE u qed thedded li titfa' piż żejjed fuq dawk l-istati u r-reġjuni tad-dinja li huma diġà fraġli u suxxettibbli għall-konflitt, u ddgħajjef l-isforzi biex jintlaħqu l-Għanijiet għall-Iżvilupp tal-Millennju tan-NU;

Jenfasizza li l-bidla fil-klima qed issir l-ikbar theddida għas-sigurtà fid-dinja tal-lum; jinnota li, kif kien iddikjarat waqt il-Kunsill Ewropew tat-13-14 ta' Marzu 2008, il-bidla fil-klima għandha tkun fiċ-ċentru tal-politika tas-sigurtà preventiva tal-Ewropa;

Jikkunsidra li, biex l-azzjoni tal-ġlieda kontra l-bidla fil-klima tkun effettiva, is-setturi tas-soċjetà u l-individwi kollha għandhom jgħinu;

Jinnota li l-isforzi biex tingħeleb il-bidla fil-klima għandhom ikunu bbażati mhux biss fuq l-impetu politiku iżda wkoll fuq is-soċjetà ċivili, kemm fil-pajjiżi żviluppati kif ukoll f'dawk li għadhom qed jiżviluppaw; iqis li għandhom jitnedew kampanji ta' informazzjoni għall-pubbliku u programmi edukattivi fl-iskejjel u fl-universitajiet, li jkunu adottati kemm biex iċ-ċittadini jingħataw analiżi u evalwazzjoni tal-istat tal-bidla fil-klima u biex jipproponu reazzjonijiet xierqa, b'mod speċjali f'termini ta' bidliet fl-istil ta' ħajja biex jitnaqqsu l-emissjonijiet;

Iqis li hu vitali għall-UE li tkompli miexja fuq quddiem fil-ġlieda kontra l-bidla fil-klima; jitlob għal aproċċ globali effettiv u koordinat mill-UE, minn parteċipanti kbar oħra u minn organizzazzjonijiet multilaterali biex jinkisbu l-għanijiet tal-Protokoll ta' Kyoto; jappoġġja bis-sħiħ l-isforzi kontinwi biex jinħoloq qafas multilaterali post-2012 għat-tnaqqis tal-emissjonijiet ta' gassijiet bl-effett ta' serra u jistenna l-ħolqien ta' reġim komprensiv u aktar ġust dwar il-bidla fil-klima; jenfasizza l-bżonn għal Mekkaniżmu għall-Iżvilupp Nadif aħjar li jkun aktar xieraq biex jintuża mill-pajjiżi li huma l-anqas żviluppati;

Jemmen li l-Fond Globali għall-Enerġija Effiċjenti u l-Enerġija Rinnovabbli huwa strument eċċezzjonali f'dan il-qafas u li jista' jkollu rwol importanti fil-proġetti tal-effiċjenza enerġetika u fil-promozzjoni tal-enerġija li tiġġedded fil-pajjiżi li għadhom qed jiżviluppaw;

Juri t-tħassib tiegħu li l-pajjiżi foqra u li għadhom qed jiżviluppaw fid-dinja huma l-inqas li għenu għall-bidla fil-klima u minkejja dan huma l-aktar li batew u qed ikomplu jbatu l-konsegwenzi; huwa tal-opinjoni li qed ikun hemm aktar bżonn biex il-pajjiżi li għadhom qed jiżviluppaw jiġu pprovduti b'teknoloġiji bi prezzijiet raġonevoli u b'għajnuna finanżjarja, u li l-akbar prijorità għandha tkun ir-riforma tas-swieq tal-enerġija b'mod partikolari tal-istati kbar industrijalizzati bħaċ-Ċina u l-Indja bil-promozzjoni tal-fjuwils tal-bijomassa u dawk rinnovabbli;

Iqis li huwa meħtieġ li l-ġlieda kontra l-bidla fil-klima tkun integrata fir-relazzjonijiet esterni kollha tal-UE; jemmen li l-Politika Barranija u tas-Sigurtà Komuni tal-UE għandha potenzjal kbir li jkollha rwol importanti biex issaħħaħ il-kapaċità tal-UE sabiex jiġu evitati u indirizzati l-konflitti li ħraxu minħabba l-bidla fil-klima, bħat-tilwim territorjali u t-tensjonijiet dwar l-aċċess għal riżorsi naturali, bħall-ilma, u d-diżastri naturali; iqis li għandhom jiġu eżaminati modi oħra ta' kif jiġi integrat u mitigat l-adattament għall-bidla fil-klima f'politiki esterni attwali u fi strumenti finanzjarji; jistieden lir-Rappreżentant Għoli biex imexxi, flimkien mal-Kummissjoni, ir-riflessjoni inizjali tiegħu dwar "is-sigurtà internazzjonali u l-bidla fil-klima" fil-kuntest tal-aġġornament previst tal-Istrateġija tas-Sigurtà Ewropea;

Iqis li l-koperazzjoni internazzjonali għandha titjieb rigward l-ittraċċar u l-monitoraġġ tat-theddidiet għas-sigurtà relatati mal-bidla fil-klima u rigward il-kapaċità għall-prevenzjoni, għall-preparazzjoni, għat-tnaqqis u għar-rispons u li l-iżvilupp ta' sitwazzjonijiet tas-sigurtà reġjonali fil-livelli varji tal-bidla fil-klima (dejjem jekk jitqiesu l-implikazzjonijiet tagħhom għas-sigurtà internazzjonali) għandhom jiġu mħeġġa;

Iqis li l-UE għandha ttejjeb aktar id-djalogu mal-ġirien tagħha kif ukoll mal-pajjiżi industrijalizzati ewlenin, sabiex tinvolvihom fl-isforzi tal-adattament u l-mitigazzjoni; jissuġġerixxi li l-UE għandha tintegra aktar l-adattament tal-bidla fil-klima fl-istrateġiji reġjonali tagħha, b'mod partikolari fil-Politika Ewropea tal-Viċinat, fl-Istrateġija tal-Baħar l-Iswed, fl-Istrateġija tal-Asja Ċentrali, fil-Pjan ta' Azzjoni tal-Lvant Nofsani, fl-Istrateġija Komuni tal-UE għall-Mediterran, fil-programm konġunt Euroclima dwar l-ambjent, kif ukoll fil-politiki dwar l-AKP, l-ASEM u l-Amerika Latina, fil-koperazzjoni Ewro-Mediterranja u fil-Ftehima ta' Cotonu, filwaqt li dawk ir-reġjunijiet l-aktar vulnerabbli għar-riskji tas-sigurtà relatati mal-bidla fil-klima jingħataw attenzjoni speċjali;

Jistieden il-Kummissjoni biex tagħti prijorità lill-promozzjoni tal-provvista tal-energija sostenibbli fil-kuntest tal-għajnuna għall-iżvilupp u, b'mod partikolari, fl-istrateġiji biex jingħeleb il-faqar;

Jenfasizza l-importanza tal-effiċjenza enerġetika u tas-sorsi tal-enerġija li jiġġeddu għall-iżvilupp tal-koperazzjoni;

Jistieden lill-Kummissjoni biex tiżgura li l-istrateġiji għall-iżvilupp tal-assistenza jkunu konsistenti mal-għanijiet tal-protezzjoni ambjentali u l-immaniġġjar sostenibbli tar-riżorsi globali naturali, meta wieħed iqis li t-tkabbir ekonomiku, is-sigurtà tal-enerġija u l-bidla fil-klima jikkostitwixxu sfidi fundamentali u marbuta ma' xulxin; jistieden lill-Kummissjoni biex tesplora modi kif timmobilizza riżorsi finanzjarji ġodda, sabiex ikun żgurat li l-kundizzjonijiet għall-appoġġ tal-baġit ġenerali (inklużi fil-kuntratti 'tal-Għanijiet għall-Iżvilupp tal-Millennju') iqisu b'mod espliċitu l-kunsiderazzjonijiet tal-bidla fil-klima u s-sigurtà enerġetika, skont il-prinċipju tar-responsabilità komuni imma differenzjata bejn il-pajjiżi, u sabiex tipprovdi wkoll għal aktar trasferimenti lill-pajjiżi li qegħdin jiżviluppaw ta' teknoloġiji ġodda li ma jagħmlux ħsara lill-ambjent.

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut(i) (skond l-Artikolu 178 (2)) preżenti għall-votazzjoni finali

OPINJONI tal-Kumitat għall-Baġits

għall-Kumitat għall-Iżvilupp

dwar il-bini ta' Alleanza Globali għall-Bidla fil-Klima bejn l-Unjoni Ewropea u pajjiżi fqar li qegħdin jiżviluppaw li huma l-iktar vulnerabbli għall-bidla fil-klima

Rapporteur għal opinjoni:

SUĠĠERIMENTI

Il-Kumitat għall-Baġits jistieden lill-Kumitat għall-Iżvilupp, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Jirrimarka li l-Konvenzjoni ta' Qafas tan-Nazzjonijiet Uniti dwar il-Bidla fil-Klima (UNFCCC) tikkalkula li sa l-2030 il-flussi finanzjarji annwali lejn il-pajjiżi li qed jiżviluppaw għandhom ikunu ta' madwar $100 biljun biex jiffinanzjaw il-mitigazzjoni u bejn $28 u $67 biljun għall-adattament; jinnota bi tħassib li hemm żbilanċ kbir bejn il-bżonnijiet u r-riżorsi disponibbli;

Huwa tal-fehma li l-fondi barra mill-UNFCCC ma jistgħux jingħaddu bħala parti mill-implimentazzjoni min-naħa tal-pajjiżi żviluppati ta' l-impenji tagħhom skond din il-Konvenzjoni;

Ifakkar li skond l-Artikolu 4(3) ta' l-UNFCCC il-pajjiżi żviluppati għandhom jipprovdu riżorsi finanzjarji ġodda u addizzjonali biex jissodisfaw l-ispejjeż miftiehma kollha li jeħlu l-Istati Kontraenti li huma pajjiżi li qed jiżviluppaw;

Jiċħad, għaldaqstant, kwalunkwe tentattiv biex il-finanzjament ta' l-UE għall-miri ta' l-Għanijiet tal-Millenju għall-Iżvilupp (MDGs) u l-wegħdiet li saru fil-qafas ta' l-UNFCCC jingħaddu b'mod doppju ;

Jinnota b'interess il-Konklużjonijiet tal-Presidenza tal-Kunsill Ewropew tad-19 u ta' l-20 ta' Ġunju 2008 u l-implikazzjonijiet baġitarji tagħhom; iqis li dawn ir-rekwiżiti baġitarji jistgħu jiġu indirizzati biss billi jsir rikors għall-mezzi previsti mill-IIA tas-17 ta' Mejju 2006; jenfasizza għal darb'oħra li jinħtieġ li jiġu pprovduti approprjazzjonijiet ġodda għal xogħlijiet ġodda;

Jirrimarka li ladarba l-Alleanza Globali dwar il-Bidla fil-Klima (GCCA), b'finanzjament ta' EUR 60 miljun għall-perjodu 2008-2010, għandha tikkumplementa l-proċess attwali fil-UNFCCC, għandu jkun evitat li jkun hemm irduppjar ta' azzjonijiet u l-fondi għandhom ikunu kkonċentrati fuq azzjonijiet li jipprovdu l-ogħla valur miżjud; jemmen li meta jintlaħaq ftehim dwar il-Bidla fil-Klima għall-perjodu wara l-2012, se jkun hemm bżonn ta' reviżjoni ta' l-objettivi u l-finanzjament tal-GCCA skond ir-riżultat;

Jinnota f'dan il-kuntest li l-għajnuna uffiċjali għall-iżvilupp (ODA) ta' l-UE għadha 'l bogħod mill-mira ta' 0.56% tad-dħul gross nazzjonali (GNI) ta' l-UE sa l-2010 u li huwa diffiċli li wieħed jara kif l-UE se tkun tista' tissodisfa l-impenji kollha tagħha mingħajr ma tirrikorri għal riżorsi ġodda u innovattivi;

Jemmen li struttura finanzjarja ġdida mmexxija mid-domanda għandha titwaqqaf fil-ftehima dwar il-Bidla fil-Klima ta' wara l-2012 li għaliha l-pajjiżi ta' l-UE se jikkontribwixxu sehmhom rigward il-finanzjament;

Jerġa' jisħaq fuq l-importanza tal-koerenza fil-politika u jitlob lill-Kummissjoni biex tindirizza l-kwistjoni ta' l-integrazzjoni tal-bidla fil-klima fl-isforzi għat-tnaqqis tal-faqar waqt ir-Reviżjoni tal-Baġit ta' l-UE kif ukoll waqt ir-reviżjoni ta' nofs il-perjodu ta' l-istrumenti differenti għall-iżvilupp.

Data ta' l-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) (skond l-Artikolu 178(2)) preżenti għall-votazzjoni finali

OPINJONI tal-Kumitat għall-Industrija, ir-Riċerka u l-Enerġija

għall-Kumitat għall-Iżvilupp

dwar il-Bini ta' Alleanza Globali kontra l-Bidla fil-Klima bejn l-Unjoni Ewropea u pajjiżi foqra li għadhom qed jiżviluppaw u li huma l-aktar vulnerabbli għall-bidla fil-klima

Rapporteur għal opinjoni:

SUĠĠERIMENTI

Il-Kumitat għall-Industrija, ir-Riċerka u l-Enerġija jistieden lill-Kumitat għall-Iżvilupp, bħala l-Kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Jilqa' b'sodisfazzjon kbir l-inizjattiva tal-Kummissjoni li tniedi l-Alleanza Globali kontra l-Bidla fil-Klima (GCCA); jemmen li dan huwa l-mod ġust ta' kif wieħed jimxi 'l quddiem biex jgħin lill-pajjiżi li għadhom qed jiżviluppaw biex jimmaniġġjaw il-bidla fil-klima, filwaqt li fl-istess ħin tingħata opportunità strateġika lill-kumpaniji Ewropej biex jippromwovu u jxerrdu t-teknoloġiji u t-teknika tagħhom;

Jirrikonoxxi li l-pajjiżi li għadhom qed jiżviluppaw, u b'mod partikulari l-Pajjiżi L-Inqas Żviluppati (LDCs) u l-Istati-Gżejjer Żgħar li qed Jiżviluppaw, huma l-aktar affettwati u fl-istess ħin għandhom l-inqas kapaċità biex jiffaċċjaw il-bidla fil-klima;

Jenfasizza dwar l-importanza tat-trasferiment tal-għarfien u tat-teknoloġija - inkluża t-teknoloġija tat-tnaqqis tar-riskju ta' diżastri - lill-pajjiżi msieħba fil-GCCA; għal dan il-għan, jistieden lill-Kummissjoni biex tippromwovi "librerija" ibbażata fuq il-Web ta' dejta rilevanti dwar l-adattament għall-klima u biex tiffaċilita programm ta' skambji ta' esperti dwar l-addattament għall-klima fost dawn il-pajjiżi;

Meta jitqies il-fatt li l-bidla fl-użu tal-art u d-deforestazzjoni jikkontribwixxu terz tal-emissjonijiet totali f'dawn il-pajjiżi, jirrakkomanda li l-proġetti 'gold standard' tal-Mekkaniżmu għall-Iżvilupp Nadif (CDM) li jappoġġjaw it-tisġir, l-afforestazzjoni, it-tnaqqis tal-emissjonijiet mid-deforestazzjoni u attivitajiet oħra ta' forestrija sostenibbli jiġu appoġġjati mill-Iskema għall-Iskambju tal-Emissjonijiet tal-UE (EU ETS);

Jitlob li jiġu stabbiliti timijiet multidixxiplinari ta' maniġers tad-diżastri, speċjalisti ta' l-iżvilupp, dawk responsabbli mill-ippjanar u esperti tax-xjenza tal-adattazzjoni u tal-klima, li għandhom jistabbilixxu l-aħjar prattiki għall-iżvilupp reġjonali;

Jitlob kunċett ta' finanzjament fuq perjodu twil inkluż l-użu ta' dħul minn irkant fl-EU ETS;

Jistieden lill-Kummissjoni biex tifformula dispożizzjonijiet u standards fir-rigward ta' investiment Ewropew ġejjieni fl-LCDs, biex jiġi żgurat li standards applikabbli fl-UE jkunu obbligatorji wkoll fir-rigward tal-investimenti Ewropej f'dawn il-pajjiżi;

Jistieden lill-Kummissjoni biex tiżviluppa strateġija li għandha x'taqsam mal-irwol tal-GCCA fil-ġlieda kontra l-bidla fil-klima fil-pajjiżi li għadhom qed jiżviluppaw, inklużi l-pajjiżi li għadhom qed jiżviluppaw bi dħul medju bħaċ-Ċina u l-Indja, lil hinn mill-2010;

Jistieden lill-Kummissjoni biex tikkoordina l-isforzi tal-industrija privata, tal-gvernijiet nazzjonali, b'mod partikulari tal-pajjiżi kkonċernati, biex iżżid kemm tista' l-benefiċċji ekoloġiċi tal-GCCA u torganizza trasferiment rapidu tar-riżultati pożittivi lill-parteċipanti kollha;

Jistieden lill-Kummissjoni biex tinkoraġġixxi r-riċerka fis-setturi sensittivi għall-klima, b'mod partikulari l-idroloġija u l-agrikoltura, bl-introduzzjoni ta' programmi speċifiċi;

Jirrimarka dwar l-importanza tas-CDM bħala għodda biex tinċentiva l-kumpaniji tal-UE biex jinvestu fl-LCDs; jemmen li huwa essenzjali li jiġi żgurat li l-fluss tal-kapital privat jilħaq il-parti l-kbira tal-LCDs, u mhux biss il-pajjiżi magħżula, bħalma hu l-każ bħalissa; jenfasizza, madankollu, li għandha tinżamm konformità stretta mal-kunċett ta' żieda tas-CDM u għandu jkun akkumpanjat minn tnaqqis reali ta' emissjonijiet fil-pajjiżi żviluppati, kif ukoll permezz tal-addattament għall-effetti tal-bidla fil-klima fil-pajjiżi li qed jiżviluppaw u l-mitigazzjoni tagħhom.

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Data ta' l-adozzjoni

Riżultat tal-votazzjoni finali

Membri preżenti għall-votazzjoni finali


Faqar fost it-tfal jonqos b'50% u dħul minimu ta' 60% tal-paga medja

Politika soċjali

Aċċess għall-akkomodazzjoni għal kulħadd 8% tal-ħaddiema fl-UE qegħdin f'riskju ta' faqar.

Fil-fatt, l-impjieg fih innifsu mhuwiex dejjem garanzija kontra l-faqar u l-esklużjoni soċjali.

Skont il-Parlament, hemm bżonn ta' approċċ olistiku biex jinqered il-faqar - approċċ li jiżgura dħul minimu ta' mill-inqas 60% tal-paga medja u aċċess aħjar għal akkomodazzjoni ta' kwalità, għas-servizzi soċjali u dawk ta' interess ġenerali.

Il-Membri għamlu appell biex il-faqar fost it-tfal jitnaqqas b'50% sa l-2012.

Ir-rapport imħejji minn Gabriele Zimmer (GUE/NGL, DE) u adottat b'540 vot favur, 57 kontra u 32 astensjoni, ifakkar li uħud biss mis-27 Stat Membru tal-Unjoni Ewropea għandhom skemi ta' pagi minimi.

Il-Parlament ħeġġeġ lill-Istati Membri biex jipprovdu skemi ta' dħul minimu garantit li jipprovdu pagi ta' mill-inqas 60% tal-paga medja rispettiva, sabiex jiżguraw inklużjoni soċjali.

Fil-fatt, skemi ta' dħul minimu għandhom ikunu kkumplimentati b'miżuri ta' appoġġ għall-inklużjoni soċjali, pereżempju, fuq l-akkomodazzjoni, l-edukazzjoni, it-taħriġ u t-tagħlim tul il-ħajja, kif ukoll bi skemi ta' appoġġ li jkopru l-ispejjeż tal-individwi u tal-familji.

Barra minn hekk, il-Parlament jemmen li l-Istati Membri għandhom jipprovdu benefiċċji addizzjonali mmirati lejn gruppi żvantaġġjati (bħal persuni b'diżabilità jew b'mard korniku, ġenituri waħedhom, jew familji b'ħafna tfal), li jkopru spejjeż żejda.

Il-faqar fost it-tfal

It-tfal u ż-żgħażagħ jirrappreżentaw kważi terz tal-popolazzjoni tal-Unjoni Ewropea u 19-il miljun tifel u tifla jinsabu fir-riskju tal-faqar.

Il-Parlament saħaq li l-Istati Membri għandhom jallokaw biżżejjed riżorsi biex inaqqsu l-faqar fost it-tfal b'50% sa l-2012.

Il-MPE appoġġjaw l-approċċ ibbażat fuq il-Konvenzjoni tan-Nazzjonijiet Uniti dwar id-Drittijiet tat-Tfal.

Il-problema ta' nies bla dar

Il-Membri talbu lill-Kunsill biex jaqbel dwar impenn madwar l-Unjoni Ewropea kollha biex tiġi elimata l-problema ta' nies bla dar li jgħixu fit-triq sa l-2015.

L-Istati Membri ġew mħeġġa jdaħħlu fis-seħħ politiki integrati biex jiżguraw li jkun hemm aċċess għal akkomodazzjoni ta' kwalità u finanzjarjament vijabbli għal kulħadd.

Barra minn hekk, għandhom ukoll jitfasslu pjanijiet ta' emerġenza għax-xitwa għal persuni li jgħixu fit-toroq.

Proċedura: Inizjattiva

20081009IPR39070 Il-promozzjoni ta' l-inklużjoni soċjali u l-ġlieda kontra l-faqar, inkluż il-faqar tat-tfal, fl-UE


Il-Parlament Ewropew jadotta s-simboli tal-UE

Affarijiet Kostituzzjonali

Il-Parlament Ewropew irrikonoxxa formalment il-bandiera tal-Unjoni Ewropea, kif ukoll l-innu u l-motto tagħha, billi adotta rapport imħejji fi ħdan il-Kumitat għall-Affarijiet Kostituzzjonali li jitlob emenda fir-regoli ta' proċedura tal-Istituzzjoni sabiex l-użu ta' dawn is-simboli jiġi fformalizzat.

Ir-rapport imħejji minn Carlos Carnero González (PES, ES), adottat b'503 voti favur, 96 kontra u 15-il astensjoni, ippropona li l-bandiera Ewropea, li turi ċ-ċirku ta' tnax-il stilla tad-deheb fuq sfond blu, għandha tittajjar f'kull sala tal-laqgħat tal-Parlament u f'okkażjoni ta' avvenimenti uffiċjali.

Skont ir- rapporteur , din id-deċiżjoni hija, "messaġġ politiku liċ-ċittadini tagħna: is-simboli tal-Unjoni huma ħajja fl-Istituzzjoni li tirrappreżenta 500 miljun persuna."

L-innu, li huwa bbażat fuq 'Odi lill-Hena' mid-Disa' Sinfonija ta' Ludwig van Beethoven, għandu jindaqq fil-ftuħ ta' kull sessjoni kostituttiva u f'seduti solenni.

Il-motto 'Magħquda fid-diversità', għandu jidher fuq id-dokumenti uffiċjali tal-Parlament.

Barra minn hekk, ir-regoli ta' proċedura tal-Parlament kif emendati, jirrikonoxxu formalment iċ-ċelebrazzjoni ta' Jum l-Ewropa fid-9 ta' Mejju.

Kull tibdil fir-regoli ta' proċedura tal-Parlament Ewropew għandu bżonn jiġi approvat minn maġġoranza assoluta tal-MPE (jiġifieri mill-inqas 393 vot).

Proċedura: Regoli ta' Proċedura (REG)

20081008IPR39024 Użu tas-simboli ta' l-Unjoni mill-Parlament


L-ilma: provvista kontinwa u prezzijiet ġusti

Kważi 20% tal-ilma fl-UE qed jinħela, 40% tal-ilma wżat jista' ma jinħeliex, u madwar 20% tal-popolazzjoni tal-UE tgħix "f'pajjiżi li r-riżorsi tal-ilma tagħhom jgħaddu minn stress".

Għalhekk l-iskarsezza tal-ilma u n-nixfa jirrappreżentaw sfida maġġuri fl-UE, b'impatti soċjo-ekonomiċi u ambjentali.

Il-Parlament jemmen li l-provvista pubblika tal-ilma għandha tkun żgurata kontinwament u jenfasizza li kwalunkwe provvista trid tkun konformi mal-prinċipju ta' tariffi ġusti għall-ilma.

Kważi 20% tal-ilma fl-UE qed jinħela minħabba l-ineffiċjenza tal-ilma u 40% tal-ilma wżat jista' ma jinħeliex.

Barra minn hekk, l-impatt ekonomiku totali tan-nixfa fil-livell tal-UE fl-aħħar 30 sena hu stmat għal 100 biljun ewro.

Għalhekk hemm bżonn ta' investimenti maġġuri sabiex jittejbu l-progress tekniku fis-setturi ekonomiċi kollha, waqt li jittieħdu miżuri u inċentivi finanzjarji konkreti biex ikun promoss użu iktar effiċjenti u sostenibbli tal-ilma.

Permezz tar-rapport imħejji minn Richard Seeber (EPP-ED, AT), u adottat b'594 vot favur, 45 kontra u 12-il astensjoni, il-Parlament laqa' b'sodisfazzjon il-Komunikazzjoni tal-Kummissjoni bl-isem "Li tindirizza l-isfida tal-iskarsezza tal-ilma u l-perjodi ta' nixfa fl-Unjoni Ewropea" u appoġġa l-ewwel sensiela ta' għażliet li saru.

Madankollu, wera dispjaċir li l-kamp ta' applikazzjoni tal-Komunikazzjoni huwa limitat għal-livell tal-UE u tal-Istati Membri biss.

Il-Parlament ħass ukoll li l-Komunikazzjoni tillimita ruħha għall-promozzjoni ta' objettivi ġenerali, billi tipproponi numru limitat ta' miżuri preċiżi u ebda skadenza konkreta għall-implimentazzjoni tagħhom f'reġjuni mhedda mill-iskarsezza tal-ilma u minn nixfa.

Koperazzjoni bejn ir-reġjuni

Il-Parlament qabel mal-proposta għat-twaqqif ta' Osservatorju Ewropew tan-Nixfa u tas-sistemi ta' twissija bikrija, iżda enfasizza l-fatt li l-Komunikazzjoni ma tpoġġix enfasi fuq il-bżonn ta' kooperazzjoni mill-qrib mal-awtoritajiet nazzjonali, reġjonali u lokali.

Għalhekk, ħeġġeġ lill-awtoritajiet reġjonali biex jikkunsidraw il-kooperazzjoni interreġjonali fil-livell nazzjonali u fil-livell internazzjonali, l-iskambju tal-informazzjoni u s-sħubiji strateġiċi bl-għan li tiġi organizzata ġestjoni reġjonali tal-ilma effiċjenti.

L-UE ġiet mitluba tappoġġa dawn il-miżuri.

Fil-fatt, il-Parlament jemmen li l-UE għandha tadotta approċċ olitisku meta timmaniġġja r-riżorsi tal-ilma, li jgħaqqad flimkien miżuri ta' mmaniġġjar tat-talba, miżuri li jtejbu r-riżorsi eżistenti fi ħdan iċ-ċiklu tal-ilma, u miżuri li joħolqu riżorsi ġodda.

Barra minn hekk, l-approċċ mittieħed għandu jintegra l-kunsiderazzjonijiet ambjentali, soċjali u ekonomiċi.

Fl-istess ħin, l-Istati Membri għandhom jieħdu vantaġġ mill-opportunitajiet kbar offruti mill-Fondi Strutturali u jinvestu fit-titjib jew it-tiġdid tal-infrastruttura u t-teknoloġija eżistenti.

Dawn ġew iħeġġa jużaw parti mill-fondi strutturali tagħhom għal proġetti li jtejbu l-użu tal-ilma u l-iffrankar tal-ilma.

Il-provvista tal-ilma u l-konsumatur

Il-Parlament fakkar li l-konsumaturi għandhom "rwol maġġuri" fil-kisba ta' użu sostenibbli tar-riżorsi tal-ilma u għalhekk talab lill-UE biex tniedi kampanja pubblika ta' informazzjoni u ta' edukazzjoni biex tqajjem iktar il-kuxjenza tan-nies dwar il-kwistjoni tal-ilma u tħeġġiġhom biex jieħdu azzjonijiet konkreti.

Barra minn hekk, it-tfassil ta' politika effiċjenti tal-prezzijiet tal-ilma li turi l-valur reali tal-ilma tista' tinkoraġixxi lill-konsumaturi biex ikunu aktar ekonomiċi fl-użu tagħhom tal-ilma.

Fl-istess ħin, il-Parlament jemmen li l-ilma jrid jibqa' meqjus bħala wieħed mill-beni pubbliċi u bħala element fundamentali tas-sovranità ta' pajjiż li għandu jkun aċċessibbli għal kulħadd "bi prezzijiet soċjali u ambjentali ġusti, b'kunsiderazzjoni partikolari tas-sitwazzjoni speċifika ta' kull pajjiż."

Il-MPE saħqu li għandu jkun hemm provvista pubblika ta' ilma kontinwa, inkluż waqt kundizzjonijiet ta' nixfa.

Sitwazzjonijiet ta' kriżi

In-nixfa intensa, flimkien ma' anqas xita, qed iżidu dejjem aktar il-periklu ta' nirien tal-foresti.

Għalhekk, il-Kummissjoni ġiet mistiedna tappoġġa lill-Istati Membri biex jerġgħu jkabbru msaġar f'żoni affettwati minn nixfiet ċikliċi u nirien.

Il-Parlament issuġġerixxa li l-mekkaniżmu Komunitarju għall-protezzjoni ċivili għandu jagħmel provvedimenti għal interventi f'sitwazzjonijiet ta' kriżi li jirriżultaw minn nixfa qawwija.

Barra minn hekk, il-Kunsill ġie mitlub jadotta deċiżjoni dwar il-proposta ta' Regolament li jistabbilixxi l-Fond ta' Solidarjetà tal-UE, sabiex titjieb id-definizzjoni tal-kriterji u tas-sitwazzjonijiet eliġibbli, inklużi sitwazzjonijiet ta' nixfa.

Waqt li jinnota li l-Komunikazzjoni ma tindirizzax il-problemi li jinħolqu f'diversi reġjuni minħabba li d-drenaġġ ma jiġix ippurifikat, il-Parlament saħaq li m'għandhiex tintesa l-ħtieġa li jkunu protetti r-riżorsi tal-ilma ta' taħt l-art.

Proċedura: Inizjattiva

20081008IPR39026 Naffrontaw l-isfida ta' l-iskarsezza ta' l-ilma u l-perjodi ta' nixfa fl-Unjoni Ewropea


dwar il-monitoraġġ ta' l-applikazzjoni tal-liġi Komunitarja – l-24 rapport annwali mill-Kummissjoni

Kumitat għall-Affarijiet Legali

MOZZJONI GĦAL RIŻOLUZZJONI TAL-PARLAMENT EWROPEW

Il-Parlament Ewropew ,

– wara li kkunsidra l-24 rapport annwali tal-Kummissjoni dwar il-monitoraġġ ta' l-applikazzjoni tal-liġi Komunitarja (2006) ( COM(2007)0398 ),

– wara li kkunsidra d-dokumenti ta' ħidma tal-Kummissjoni SEC(2007)0975 u SEC(2007)0976 ),

– wara li kkunsidra l-komunikazzjoni mill-Kummissjoni bit-titolu 'Ewropa li tikseb ir-riżultati – l-applikazzjoni tal-liġi Komunitarja' ( COM(2007)0502 ) tal-5 ta' Settembru 2007,

– wara li kkunsidra d-Direttiva tal-Kunsill 86/378/KEE ta' l-24 ta' Lulju 1986 dwar l-implimentazzjoni tal-prinċipju tat-trattament l-istess għall-irġiel u għan-nisa fl-iskemi tas-sigurtà soċjali fl-iskemi tax-xogħol

ĠU L 225, 12.8.1986, p.

– wara li kkunsidra d-Direttiva tal-Kunsill 96/34/KE tat-3 ta' Ġunju 1996 dwar il-ftehima ta' qafas dwar il-liv għall-ġenituri konkluża mill-UNICE, is-CEEP u l-EYUC

ĠU L 145, 19.6.1996, p.

– wara li kkunsidra d-Direttiva tal-Kunsill 96/97/KE ta' l-20 ta' Diċembru 1996 li temenda d-Direttiva 86/378/KEE dwar l-implimentazzjoni tal-prinċipju tat-trattament l-istess għall-irġiel u għan-nisa fl-iskemi tas-sigurtà soċjali tax-xogħol

ĠU L 46, 17.2.1997, p.

– wara li kkunsidra d-Direttiva tal-Kunsill 2000/43/KE tad-29 ta' Ġunju 2000 dwar l-implimentazzjoni tal-prinċipju tat-trattament l-istess bejn il-persuni tkun xi tkun l-oriġini razzjali jew etnika tagħhom

ĠU L 180, 19.7.2000, p.

– wara li kkunsidra d-Direttiva tal-Kunsill 2000/78/KE tas-27 ta' Novembru 2000 li tistabbilixxi qafas ġenerali għat-trattament l-istess fil-qasam tal-impjegar u tax-xogħol

ĠU L 303, 2.12.2000, p.

– wara li kkunsidra d-Direttiva 2002/73/KE tal-Parlament Ewropew u tal-Kunsill, tat-23 ta' Settembru 2002, li temenda d-Direttiva tal-Kunsill 76/207/KEE dwar l-implimentazzjoni tal-prinċipju tat-trattament l-istess għall-irġiel u għan-nisa fir-rigward ta' l-aċċess għall-impjieg, għat-taħriġ vokazzjonali u għall-promozzjoni professjonali, u fir-rigward tal-kundizzjonijiet tax-xogħol

ĠU L 269, 5.10.2002, p.

– wara li kkunsidra d-Direttiva 2004/38/KE tal-Parlament Ewropew u tal-Kunsill, tad-29 ta' April 2004, dwar id-dritt taċ-ċittadini ta' l-Unjoni Ewropea u tal-membri tal-familji tagħhom li jiċċirkulaw u jabitaw liberament fi ħdan it-territorju ta' l-Istati Membri

ĠU L 158, 30.4.2004, p.

77. corriġendum fil-ĠU L 229, 29.6.2004, p.

– wara li kkunsidra r-riżoluzzjoni tiegħu tal-21 ta' Frar 2008 dwar it-23 rapport annwali tal-Kummissjoni dwar il-monitoraġġ ta' l-applikazzjoni tal-liġi Komunitarja (2005)

– wara li kkunsidra l-Artikoli 45 u 112(2) tar-Regoli ta' Proċedura tiegħu,

– wara li kkunsidra r-rapport tal-Kumitat għall-Affarijiet Legali ( A6‐0363/2008 ),

A. billi l-effikaċja tal-politiki ta' l-UE hija ġeneralment iddeterminata mill-implimentazzjoni tagħhom fil-livelli nazzjonali, reġjonali u lokali; billi l-konformità mal-leġiżlazzjoni Komunitarja mill-Istati Membri kollha trid tkun ikkontrollata u mmoniterjata b'mod rigoruż sabiex ikun żgurat li jkollha l-effetti pożittivi mixtieqa fuq il-ħajja ta' kuljum taċ-ċittadini,

B. billi l-monitoraġġ kif għandu jkun ta' l-applikazzjoni tal-liġi Komunitarja ma jinvolvix sempliċement l-evalwazzjoni tat-traspożizzjoni mil-lat kwantitattiv iżda wkoll l-evalwazzjoni tal-kwalità tat-traspożizzjoni u tal-prattiki adottati fl-applikazzjoni tal-liġi Komunitarja fl-Istati Membri,

C. billi wara li baqa' jiżdied b'mod kostanti fis-snin ta' qabel biex jilħaq it-total ta' 2 653 infrazzjoni skoperta fl-2005, il-għadd totali ta' proċedimenti ta' infrazzjoni mibdija mill-Kummissjoni niżel kemm kemm – għal 2 518 – fl-2006; billi jidher li l-adeżjoni ta' 10 Stati Membri ġodda ma kellha l-ebda impatt fuq il-għadd ta' infrazzjonijiet irreġistrati,

D. billi, fir-rigward ta' l-UE ta' 25, il-għadd ta' proċedimenti mibdija fl-2006 minħabba nuqqas f'li jkunu nnotifikati l-miżuri ta' traspożizzjoni niżel b'16% fir-rigward ta' l-2005, minn 1 079 każ għal 904 każi, minħabba li kien hemm tnaqqis fil-għadd ta' direttivi li kellhom skadenza għal dik is-sena minn 123 fl-2005 għal 108 fl-2006 u minħabba n-notifikar aktar fil-pront min-naħa ta' l-Istati Membri,

E. billi l-istatistika għall-2006 kkwotata mill-Kummissjoni turi li l-qrati f'ħafna Stati Membri jsibuha bi tqila li jagħmlu użu mill-proċedura tad-deċiżjonijiet preliminari stipulata fl-Artikolu 234 tat-Trattat KE; billi dan jista' jkun ikkaġunat mill-fatt li wieħed ikun għadu ma fehemx biżżejjed il-liġi Komunitarja,

F. billi l-prinċipju ta' ugwaljanza quddiem il-liġi jirrikjedi li ċ-ċittadini Ewropej ikollhom aċċess għall-istess kundizzjonijiet ta' ugwaljanza mhux biss quddiem il-leġiżlazzjoni tal-Unjoni Ewropea, iżda wkoll quddiem il-leġiżlazzjoni nazzjonali ta' traspożizzjoni, u li b'konsegwenza ta' hekk huwa mixtieq li fil-kuntest tal-iskadenza tat-term ta' traspożizzjoni ta' dispożizzjoni Ewropea, l-Istati Membri mhux biss jinkludu referenza espliċita fid-dispożizzjoni ta' traspożizzjoni, iżda jippubblikaw ukoll fil-Ġurnal Uffiċjali liema dispożizzjonijiet nazzjonali japplikaw din ir-regola u liema huma l-awtoritajiet nazzjonali inkarigati mill-applikazzjoni tagħhom,

G. billi l-ilmenti taċ-ċittadini m'humiex sempliċement simboliċi fil-bini ta' 'Ewropa tal-poplu' imma jiffurmaw ukoll mezz li jista' jitkejjel u li hu effiċjenti biex tkun immonitorjata l-liġi Komunitarja,

H. billi l-petizzjonijiet lill-Parlament huma mezzi ta' siwi biex wieħed jiskopri l-infrazzjonijiet tal-liġi Komunitarja fl-Istati Membri, u billi matul dawn l-aħħar snin il-għadd ta' petizzjonijiet żdied b'mod sinifikanti, bit-tressiq ta' xi 1 000 waħda fl-2006,

I. billi l-kwistjonijiet li komunement jitqajmu fil-petizzjonijiet jirrigwardaw l-għarfien ta' kwalifiki edukattivi u professjonali, tassazzjoni, id-dritt għall-ħelsien tal-moviment fi ħdan it-territorju ta' l-Istati Membri u kwistjonijiet marbuta mad-diskriminazzjoni,

J. billi fl-2006, l-għadd ta' lmenti ddepożitati għand l-Ombudsman Ewropew baqa' stabbli bi 3 830 wieħed; billi 75% ta' l-ilmenti milqugħa kienu jaqgħu barra mill-ambitu ta' kompetenza ta' l-Ombudsman, peress li kienu kwistjonijiet għall-awtoritajiet nazzjonali u reġjonali fl-Istati Membri, u, bħal fis-snin ta' qabel, 70% tat-talbiet uffiċjali għal tagħrif li nfetħu mill-Ombudsman kellhom x'jaqsmu mal-Kummissjoni,

K. billi l-prinċipju tan-non-diskriminazzjoni huwa wieħed mis-sisien tal-proċess ta' integrazzjoni Ewropew, li huwa marbut b'mod dirett ma' l-operazzjoni tas-suq intern, b'referenza partikulari għall-prinċipju taċ-ċirkulazzjoni ħielsa tal-persuni, tas-servizzi, tal-merkanzija u tal-kapital, u billi jiggarantixxi l-ugwaljanza tad-drittijiet u tal-opportunitajiet għaċ-ċittadini kollha tal-Unjoni Ewropea,

L. billi ċ-ċittadinanza ta' l-Unjoni Ewropea, kif stabbilita fit-Trattat ta' Maastricht, tiggarantixxi liċ-ċittadini d-dritt li jiċċirkulaw b'mod liberu fi ħdan it-territorju ta' l-Istati Membri, flimkien ma' għadd ta' drittijiet politiċi, u billi l-istituzzjonijiet ta' l-UE jinsabu hemm bħala garanti ta' dawk id-drittijiet,

M. billi l-iskadenza għat-traspożizzjoni tad-Direttiva 2004/38/KE, li tiġġeneralizza d-dritt tal-moviment ħieles fit-territorju tal-Istati Membri, kienet iffissata għall-2006,

N. billi l-istudenti għadhom jiltaqgħu ma' diffikultajiet biex jiċċirkulaw liberament jew biex ikollhom aċċess għat-tagħlim superjuri fi Stati Membri oħra tal-Unjoni Ewropea, bħal m'huma restrizzjonijiet ta' natura amministrattiva jew sistemi ta' kwoti (diskriminatorji kontra studenti barranin li jkunu jixtiequ jinkitbu fl-universitajiet), u billi l-UE ma tistax tintervjeni ħlief fil-każijiet biss li huma ta' diskriminazzjoni bbażata fuq in-nazzjonalità,

O. billi l-Artikolu 39 tat-Trattat KE jipprovdi li l-moviment ħieles tal-ħaddiema jimplika t-tneħħija ta' kull diskriminazzjoni tal-ħaddiema li jkunu joriġinaw minn Stati Membri oħra, f'dak li jirrigwarda l-impjieg, ir-rimunerazzjoni u l-kundizzjonijiet l-oħra tax-xogħol, u billi l-liġi sekondarja tal-Komunità tinkludi serje sħiħa ta' dispożizzjonijiet li għandhom il-għan li jiġġieldu b'mod effikaċi kontra dan it-tip ta' diskriminazzjoni,

P. billi hemm rabta diretta bejn sa liema grad Stat Membru jimplimenta l-liġi Komunitarja, anke fil-qasam tal-ħarsien ambjentali, u l-abilità li jkollu dak l-Istat Membru li jaċċetta finanzjament li jkun disponibbli għal investiment essenzjali, infrastruttura u proġetti ta' modernizzazzjoni,

Ir-rapport annwali għall-2006 u l-azzjoni meħuda fuq ir-riżoluzzjoni tal-Parlament tal-21 ta' Frar 2008

Jilqa' b'sodisfazzjon il-komunikazzjoni tal-Kummissjoni tal-5 ta' Settembru 2007 msemmija aktar 'il fuq u t-tħabbira mill-Kummissjoni dwar ir-rieda tagħha li ttejjeb il-metodi ta' xogħol li huma utilizzati bil-għan li jkunu ddefiniti prijoritajiet u jkunu vverifikati b'mod aktar effikaċi l-proċeduri li tmexxew s'issa u l-immaniġġjar tagħhom; jiddispjaċih madankollu li l-Kummissjoni għadha la wieġbet u lanqas irreaġiet għar-riżoluzzjoni tal-Parlament tal-21 ta' Frar 2008, ikkwotata aktar 'il fuq, fejn il-Parlament jitlob lill-Kummissjoni biex tipprovdi informazzjoni preċiża dwar diversi aspetti tal-applikazzjoni tal-liġi Komunitarja, b'referenza partikulari għat-tlestija tal-metodu ta' ħidma ġdid imsemmi aktar 'il fuq;

Jinsab imħasseb sew li l-metodu ta' ħidma ġdid li jipprevedi li jiġu mibgħuta lura fl-Istat Membru kkonċernat (responsabbli in primis mill-applikazzjoni ħażina tal-liġi Komunitarja) ilmenti li ntbagħtu lill-Kummissjoni, jista' jimpedixxi lill-Kummissjoni milli tassumi r-responsabilita istituzzjonali tagħha ta' "gwardjana tat-Trattati" li tiżgura l-applikazzjoni tal-liġi Komunitarja, kif previst fl-Artikolu 211 tat-Trattat KE; josserva li l-Kummissjoni ta' spiss tkun l-uniku korp li għandu ċ-ċittadin jista' jirrikorri meta ma jibqagħlu lil ħadd lejn min idur biex jiddenunzja xi applikazzjoni ħażina tal-liġi Komunitarja; iħeġġeġ lill-Kummissjoni biex tressaq rapport inizjali quddiem il-Parlament sa Novembru 2008 fuq il-proċeduri segwiti u r-riżultati miksuba dwar l-ewwel sitt xhur tal-proġett pilota li ngħata bidu għalih fil-15 ta' April 2008 u li fih qed jipparteċipaw 15-il Stat Membru;

Jenfasizza li l-Artikolu 211 tat-Trattat KE jikkonferixxi fuq il-Kummissjoni r-responsabilità li tiżgura li d-dispożizzjonijiet tat-Trattat u d-dispożizzjonijiet adottati mill-istituzzjonijiet bis-saħħa tat-Trattat ikunu applikati, u li skond l-Artikolu 226, il-Kummissjoni hija mogħtija s-setgħa li tieħu azzjoni meta xi Stat Membru jonqos milli jissodisfa l-obbligi tiegħu li jirriżultaw mit-Trattat;

Jistieden lill-Kummissjoni biex tapplika b'mod estensiv il-prinċipu fejn kull korrispondenza li għandha l-potenzjal li tiddenunzja vjolazzjoni tal-liġi Komunitarja għandha tiġi reġistrata bħala lment sakemm dan ma jaqax taħt iċ-ċirkostanzi eċċezzjonali maħsuba fil-punt 3 tal-anness li hemm mal-komunikazzjoni tal-Kummissjoni dwar ir-relazzjonijiet mal-ilmentatur fil-qasam tal-vjolazzjonijiet tal-liġi Komunitarja ( COM(2002)0141 ); jitlob lill-Kummissjoni biex tinforma lill-Parlament dwar il-mod kif dan il-prinċipju se jiġi rispettat ladarba jiġi applikat il-metodu l-ġdid; jinkoraġġixxi lill-Kummissjoni biex tinforma u tikkonsulta lill-Parlament dwar kwalunkwe modifika tal-kriterji eċċezzjonali li jiġġustifikaw l-assenza ta' reġistrazzjoni tal-ilmenti;

Jinnota li l-problemi prinċipali marbuta mal-proċedura ta' infrazzjoni huma ż-żmien li tieħu (medja ta' għoxrin xahar u nofs minn meta jkun irreġistrat il-każ fiż-żmien speċifikat sakemm tintbagħat l-ittra tat-tressiq quddiem il-Qorti tal-Ġustizzja skond l-Artikolu 226 tat-Trattat KE) kif ukoll in-nuqqas ta' utilizzazzjoni tal-Artikolu 228; jistieden lill-Kummissjoni biex tirsisti ħalli tnaqqas l-iskadenza relattivament twila tat-trattament tal-ilmenti u tat-talbiet u biex issib soluzzjonijiet prattiċi għall-problemi ppreżentati filwaqt li tiddeċiedi każ każ jekk ikunx preferibbli li wieħed jirrikorri għal metodi alternattivi bħal m'hu s-SOLVIT, li mhux dejjem huwa promoss biżżejjed;

Jinnota żieda sinifikanti fil-għadd ta' infrazzjonijiet irduppjati min-nuqqas persistenti ta' eżekuzzjoni tad-deċiżjonijiet tal-Qorti, immoniterjati fl-2006, u jenfasizza żewġ każijiet fejn sanzjonijiet finanzjarji kienu imposti fuq Stati Membri; jistieden lill-Kummissjoni biex tapplika l-Artikolu 228 tat-Trattat li jistabbilixxi l-Komunità Ewropea b'aktar fermezza sabiex tkun żgurata l-eżekuzzjoni korretta tad-deċiżjonijiet tal-Qorti tal-Ġustizzja tal-Komunitajiet Ewropej;

Jistieden lill-Kummissjoni, b'rabta mal-problema kostanti ta' Stati Membri li jonqsu milli jwettqu t-traspożizzjoni ta' direttivi sa l-iskadenza mitluba, biex tforni lista tad-direttivi li tkun turi l-inqas rata ta' implimentazzjoni, flimkien ma' dettalji ta' liema x'aktarx huma r-raġunijiet għal din is-sitwazzjoni;

Ifaħħar l-isforzi li saru minn ċerti direttorati ġenerali tal-Kummissjoni, b'mod partikulari d-DĠ għall-Ambjent, sabiex jittejbu l-kontrolli ta' konformita previsti mid-direttivi konċernati, iżda m'huwiex sodisfatt bit-tweġibiet tal-Kummissjoni f'dak li jikkonċerna l-kunfidenzjalita tal-istudji ta' konformita; jistieden mill-ġdid lill-Kummissjoni biex tippubblika fuq is-sit tal-web l-istudji li saru, mitluba minn bosta direttorati ġenerali, dwar l-evalwazzjoni tal-konformita tal-miżuri li daħlu fis-seħħ fuq livell nazzjonali bil-leġiżlazzjoni Komunitarja;

Jiġbed l-attenzjoni lejn il-livell insuffiċjenti ta' koperazzjoni mal-Qorti tal-Ġustizzja min-naħa tal-qrati nazzjonali fil-biċċa l-kbira ta' l-Istati Membri, li għadhom isibuha bi tqila li japplikaw il-prinċipju tal-primat tal-liġi Komunitarja; barra minn hekk, jiġbed l-attenzjoni lejn ir-rwol estremament importanti tal-proċedura ta' deċiżjoni preliminari fl-applikazzjoni xierqa tal-liġi Komunitarja;

Jappoġġja, f'dan ir-rigward, l-isforzi li tagħmel il-Kummissjoni biex tiddetermina l-oqsma li fihom taħriġ addizzjonali fil-liġi Komunitarja jista' jkun ta' siwi għall-imħallfin nazzjonali, għall-professjonisti legali u għall-impjegati taċ-ċivil;

Il-koperazzjoni interistituzzjonali

Jemmen li l-ftehimiet dwar il-monitoraġġ ta' l-applikazzjoni tal-liġi Komunitarja u l-koperazzjoni mill-qrib bejn il-Kummissjoni, il-Kunsill, l-Ombudsman Ewropew u l-kumitati relevant tal-PE huma essenzjali sabiex tkun żgurata azzjoni effettiva fil-każijiet kollha fejn persuna li tkun ressqet petizzjoni tkun ilmentat b'raġuni tajba dwar infrazzjoni tal-liġi Komunitarja;

Jirrimarka li, għalkemm il-għadd ta' infrazzjonijiet ġenwini tal-liġi Komunitarja li ġew notifikati huwa ftit akbar meta mqabbel mat-total tal-petizzjonijiet (4 biss fl-2006), il-petizzjonijiet huma għajn insostitwibbli ta' tagħrif dwar il-ħtiġijiet fundamentali taċ-ċittadini u għandhom iservu ta' indikatur għall-Kummissjoni għall-inizjattivi leġiżlattivi tagħha;

Jisħaq fuq il-ħtieġa ta' provvediment aħjar ta' tagħrif għaċ-ċittadini bil-għan li kulmin ikun jixtieq li jressaq xi ilment ikun muri liema hu l-korp li huwa l-aktar ikkwalifikat biex jittratta l-kwistjoni jew f'livell nazzjonali jew f'dak Komunitarju; jemmen li kultura ta' amministrazzjoni tajba u ta' servizz tajjeb għandha tkun imrawma fl-UE bil-għan li jkun żgurat li ċ-ċittadini jkunu ttrattati kif għandu jkun u li jkunu jistgħu jgawdu d-drittijiet tagħhom b'mod sħiħ;

Jissuġġerixxi li l-Kummissjoni tkompli tikkunsidra l-possibbilta li tistieden ir-rappreżentanti tagħha fl-Istati Membri biex josservaw u jimmoniterjaw id-dħul fis-seħħ fuq il-post;

Jenfasizza l-ħtieġa li tiġi kkunsidrata l-idea, li ġiet diskussa qabel, ta' punt ta' aċċess komuni għall-ilmenti kollha mressqa miċ-ċittadini u għall-problemi kollha li jikkonċernaw il-monitorjaġġ tal-applikazzjoni tal-liġi Komunitarja, peress li ċ-ċittadin huwa attwalment konfrontat minn firxa ta' għażliet (petizzjonijiet, ilmenti, Ombudsman, SOLVIT, eċċ.) u peress li, minħabba f'hekk, sistema ta' twissija ċentralizzata tista' tipproduċi riżultati aktar iffukati li jirrispettaw l-iskadenzi;

Jilqa' b'sodisfazzjon il-fatt li l-Kummissjoni għamlet ir-rapporti annwali dwar il-monitoraġġ tal-applikazzjoni tal-liġi Komunitarja kompluti bil-għajnuna ta' annessi li jkomplu jiftħu f'aktar dettall it-tagħrif li jinsab f'dawn ir-rapport u li jipprovdu statistika sinifikanti;

Jagħraf li l-kumitati permanenti tal-Parlament għandu jkollhom sehem aktar attiv fil-kontroll tal-applikazzjoni tal-liġi Komunitarja; jinsab konvint li l-kumitati għandhom jibbenefikaw minn appoġġ amministrattiv adegwat sabiex jeżerċitaw dan l-irwol b'mod effikaċi; jitlob lill-grupp ta' ħidma dwar ir-riforma Parlamentari, lill-Kumitat għall-Baġits u lill-korpi l-oħra kollha kkonċernati tal-Parlament biex jevalwaw il-possibilita li jwaqqfu task force speċjali fi ħdan is-segretarjat ta' kull kumitat sabiex ikun garantit il-kontroll kontinwu u effikaċi tal-applikazzjoni tal-liġi Komunitarja;

Il-koperazzjoni bejn il-Parlament Ewropew u l-parlamenti nazzjonali

Jixtieq ħafna li jkun hemm koperazzjoni aktar mill-qrib bejn il-Parlament Ewropew u l-parlamenti nazzjonali bil-ħsieb li jkun promoss u intensifikat il-monitoraġġ effettiv ta' l-applikazzjoni tal-liġi Komunitarja fil-livelli nazzjonali, reġjonali u lokali; iqis li l-parlamenti nazzjonali għandhom irwol siewi fil-monitoraġġ ta' l-applikazzjoni tal-liġi Komunitarja, u b'hekk qed jgħinu sabiex tisseddaq il-leġittimità demokratika ta' l-Unjoni Ewropea u jressquha aktar qrib tal-poplu;

Ifakkar li, b'mod konformi mal-protokoll dwar il-parlamenti nazzjonali mehmuż mat-Trattat ta' Amsterdam, il-politiki relatati maz-Zona ta' libertà, sigurtà u ġustizzja għandhom ikunu s-suġġett tal-impenn speċjali min-naħa tal-parlamenti nazzjonali u tal-COSAC; jenfasizza li dan l-impenn għandu jikkonċerna kemm il-fażi minn isfel għal fuq tal-proċess ta' deċiżjoni kif ukoll il-fażi tad-dħul fis-seħħ tal-leġiżlazzjoni Ewropea b'mod li jippermetti lil-leġiżlatur Ewropew u lil-leġiżlatur nazzjonali li jadottaw l-aġġornamenti meħtieġa fis-settur li huma, u li se jibqgħu, ta' kompetenza konġunta; għalhekk jistieden lill-kumitati parlamentari kompetenti fil-livelli nazzjonali u Ewropej biex jistabbilixxu kuntatti permanenti dwar il-fajls leġiżlattivi speċifiċi billi jaqsmu bejniethom l-informazzjoni utli kollha għal proċess leġiżlattiv trasparenti u effikaċi fuq livelli Ewropej u nazzjonali; huwa favur l-organizzazzjoni ta' laqgħat speċifiċi bejn leġiżlaturi Ewropej, bħal dawk li saru fis-6 ta' April 2008 mar-rappreżentanti tal-parlamenti nazzjonali fl-okkażjoni tar-reviżjoni tad-deċiżjoni ta' qafas dwar il-ġlieda kontra t-terroriżmu, li ta lok għal evalwazzjoni mhux biss tal-problemi ta' applikazzjoni tal-leġiżlazzjoni Ewropea fis-seħħ, iżda wkoll tal-validita tal-proposti ta' modifika fl-analiżi tal-Kunsill;

Jirrimarka li l-arranġamenti tat-Trattat ta' Liżbona għall-monitoraġġ tal-konformità mal-prinċipju ta' sussidjarjetà jkunu jagħtu lill-parlamenti nazzjonali rwol imsaħħaħ b'mod sostanzjali fil-leġiżlazzjoni Komunitarja;

Il-ġlieda kontra d-diskriminazzjoni fl-Unjoni Ewropea

Jirrimarka li l-kunċett taċ-ċittadinanza iwessa' b'mod sinifikanti l-iskop tal-prinċipju tan-non-diskriminazzjoni;

Jinnota ż-żieda ta' dan l-aħħar fid-deċiżjonijiet tal-Qorti tal-Ġustizzja bbażati fuq il-kunċett taċ-ċittadinanza ta' l-UE u li jirrigwardaw id-dritt taċ-ċirkulazzjoni ħielsa, skond liema kunċett Stat Membru ma jista' jittratta lil ħadd miċ-ċttadini tiegħu li jkunu ħadu vantaġġ mid-dritt tagħhom li jiċċirkulaw u jabitaw fi Stat Membru ieħor b'mod inqas favorevoli milli jittratta lil dawk li ma jkunux ħadu vantaġġ minn dan id-dritt;

Jistieden lill-Istati Membri biex jirrispettaw id-drittijiet li joħorġu mill-fatt li wieħed ikun ċittadin ta' l-UE, inkluż id-dritt li wieħed jivvota u li joħroġ bħala kandidat għall-elezzjonijiet tal-Parlament Ewropew, li hija ħaġa ta' importanza partikulari fil-perjodu ta' żmien li jwassal għall-elezzjonijiet ta' l-2009;

Jinnota li l-Parlament irċieva petizzjonijiet li jilmentaw dwar infrazzjonijiet tad-Direttiva 2004/38/KE li saru minn xi Stati Membri; jiġbed l-attenzjoni lejn il-fatt li dik id-Direttiva hija ta' importanza fundamentali biex ikun żgurat li ċ-ċittadini ta' l-UE jkunu jistgħu jiċċirkulaw b'mod ħieles fi ħdan it-territorju ta' l-Unjoni Ewropea; jirrimarka li l-Kummissjoni għandha tressaq rapport fit-tieni nofs ta' l-2008 dwar l-implimentazzjoni tad-direttiva;

Jistieden lill-Kummissjoni biex timmoniterja bir-reqqa t-traspożizzjoni tad-Direttivi 2000/43/KE u 2000/78/KE u jekk il-leġiżlazzjoni ta' traspożizzjoni adottata mill-Istati Membri tkunx konformi mad-dispożizzjonijiet ta' dawk id-direttivi, kif ukoll biex tkompli tagħfas fuq l-Istati Membri, permezz ta' proċedimenti ta' infrazzjoni u ta' non-konformità, biex jissodisfaw għal kollox l-obbligu tagħhom li jittrasponu d-direttivi mill-aktar fis possibbli; jemmen li l-kumitat kompetenti tal-Parlament għandu jkollu rwol fil-monitoraġġ li għadu għaddej fil-preżent ta' l-obbligi li għandhom l-Istati Membri skond dawk id-direttivi;

Jilqa' b'sodisfazzjon l-adozzjoni min-naħa tal-Kummissjoni, fit-2 ta' Lulju 2008, tal-abbozz, imħabbar fl-istrateġija annwali tal-politika għall-2008, ta' direttiva orizzontali li tkun tistabbilixxi l-prinċipju tat-trattament l-istess barra mill-ambitu ta' l-impjiegi u li tkun tiggarantixxi aċċess ugwali għall-merkanzija, għas-servizzi, għall-akkomodazzjoni, għas-sistema edukattiva, għall-ħarsien soċjali u għall-privileġġi soċjali, direttiva li tikkostitwixxi żieda sinifikanti mal-pakkett kurrenti ta' l-antidiskriminazzjoni;

Iħeġġeġ lill-Kummissjoni biex tmexxi analiżi bir-reqqa tal-każijiet fejn Stati Membri japplikaw fuq l-aċċess għall-edukazzjoni minn studenti ġejjin minn pajjiżi oħra restrizzjonijiet li jkunu indipendenti min-nazzjonalità, bil-għan li jkun żgurat li l-istudenti jkunu jistgħu jiċċirkulaw liberament u jkunu mogħtija trattament indaqs fi ħdan is-sistemi ta' l-edukazzjoni superjuri ta' dawk l-Istati Membri;

Jistieden b'mod partikulari lill-Istati Membri li l-aktar huma eliġibbli għall-finanzjament strutturali skond il-qafas finanzjarju pluriennali għall-perjodu 2007-2013 biex ma jdumux ma jġibu l-liġi nazzjonali tagħhom konformi ma' l-istandards ta' l-UE, b'mod partikulari fil-qasam tal-ħarsien ambjentali, u biex jistabbilixxu proċeduri ta' sejħa għall-offerti li jkunu trasparenti għaċ-ċittadini, bil-ħsieb li jsir użu effettiv tal-finanzi strutturali disponibbli u bil-ħsieb li tingħata spinta lill-iżvilupp soċjali u ekonomiku f'livell reġjonali;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni kif ukoll lill-Qorti tal-Ġustizzja tal-Komunitajiet Ewropej, lill-Ombudsman Ewropew u lill-parlamenti nazzjonali u lill-gvernijiet u ta' l-Istati Membri.

ROŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut(i) (skond l-Artikolu 178(2)) preżenti għall-votazzjoni finali


MISTOQSIJA BIL-MIKTUB E-5323/08

lill-Kummissjoni

(2 ta' Ottubru 2008)

Suġġett: Perjodu bi skadenza għall-kreditu għal sejħiet bit-telefown

Il-kumpani telefoniċi f'Malta jadottaw prattika fejn il-kreditu, għal sejħiet bit-telefown, mixtri permezz ta' top-up cards , vawċers jew skemi huwa limitat minn perjodu bi skadenza.

Dan ifisser li jekk il-klijenti ma jużawx il-kreditu kollu għal sejħiet bit-telefown fi żmien data speċifika, jew inkella ma jerġgħux jagħmlu top-up qabel dik id-data, il-kreditu kollu li jkun fadlilhom għal sejħiet bit-telefown jintilef għall-benefiċċju tal-kumpaniji telefoniċi.

Tista' l-Kummissjoni tikkonferma jekk din il-prattika hijiex konformi mal-liġi tal-UE?


Sorveljanza tas-swieq finanzjarji: Il-Parlament jirrikjedi riforma estensiva

Affarijiet ekonomiċi u monetarji

Il-Membri tal-Parlament Ewropew għamlu rikjesta formali lill-Kummissjoni biex tipproponi leġislazzjoni ġdida bl-għan li titjieb l-arkitettura ta' sorveljanza tas-servizzi finanzjari fl-Ewropa.

Ir-rapport adottat jagħti ħarsa dettaljata lejn dawk l-oqsma li għandhom bżonn jingħataw attenzjoni b'riżultat tal-kriżi finanzjarja attwali u wara seba' ħidma tas-sistema Lamfalussy.

Il-Parlament Ewropew adotta rapport imħejji minn Ieke van den Burg (PES, NL) u Daniel Dăianu (ALDE, RO) b'565 vot favur, 74 kontra u 18-il astensjoni, li jinkludi rakkomandazzjonijiet dwar il-konfigurazzjoni tal-Kumitati Lamfalussy tal-Livell 3 ta' regolaturi finanzjarji nazzjonali, kif ukoll dwar il-mekkaniżmu attwali għall-immaniġjar ta' riskju sistematiku.

Bażi legali solida għas-sorveljanza

Il-Membri huma tal-fehma li arranġamenti volontarji mhumiex biżżejjed biex jintegraw l-istruttura tal-kontrolluri Ewropej sabiex tkun garantita l-istabilità tas-swieq finanzjarji u biex l-ekonomija reali tiġi mħarsa minn riskji eċċessivi.

Fost affarijiet oħra, il-Parlament stqarr li l-Kummissjoni għandha tressaq proposta leġislattiva biex issaħħaħ u tikkjarifika l-istatus u r-responsabilità tal-Kumitati Lamfalussy tal-Livell 3.

Dan għandu jsir billi jingħataw status legali proporzjonat mad-dmirijiet tagħhom.

Il-kontrolluri nazzjonali għandhom ikunu impenjati fl-eżekuzzjoni tad-deċiżjonijiet tal-Kumitati Lamfalussy tal-Livell 3 u dan għandu jkun inkluż fil-mandati tagħhom.

Il-Parlament jemmen ukoll għandha tissaħħaħ il-koperazzjoni u l-koerenza transkonfinali bejn il-Kumitati Lamfalussy tal-Livell 3.

Barra minn hekk, il-leġislazzjoni l-ġdida għandha tirrikjedi li jiġi mwaqqfa kulleġġi ta' kontrolluri għall-istituzzjonijiet finanzjarji transkonfinali li joperaw fl-UE.

Ir-rapport jitkellem ukoll dwar ir-rwol tas-Sistema Ewropea tal-Banek Ċentrali (ESCB) u r-rappreżentazzjoni tal-Unjoni Ewropa fil-livell internazzjonali, it-trasparenza dwar prodotti finanzjarji kumplessi u l-proċess ta' titolizzazzjoni, l-aġenziji tal-klassifikazzjoni tal-kreditu, kif ukoll is-skemi ta' rimunerazzjoni.

Informazzjoni aktar dettaljata hija disponibbli mil- links hawn isfel.

Dan ir-rapport ġie adottat skont Artikolu 39 tar-Regoli ta' Proċedura tal-Parlament Ewropew.

Din ir-regola tgħid li l-Parlament jista' jadotta riżoluzzjoni fuq il-bażi ta' rapport fuq inizjattiva proprja, li titlob lill-Kummissjoni, skond l-Artikolu 192 tat-Trattat KE, sabiex tressaq quddiemu kwalunkwe proposta xierqa biex jiġu adottati atti ġodda jew jiġu emendati atti eżistenti.

Proċedura: Inizjattiva leġislattiva 9.10.09

20081008IPR39018 Segwitu tad-direttivi Lamfalussy: strutturi futuri ta' kontroll Regoli ta' Proċedura: Inizjattiva skond l-Artikolu 192 tat-Trattat KE Aktar informazzjoni